Hikmah Parlimen bubar: UMNO tak bersyukur pernah tersungkur di kaki rakyat

PRU-15 bakal diadakan pada musim hujan lebat dan banjir tidak lama lagi.

Apabila Datuk Seri Ismail Sabri Yaakob selesai mengumumkan pembubaran Parlimen pemimpin parti politik, kecuali Barisan Nasional (BN), bertalu-talu mengkritik keputusan tersebut. Manakala dalam media sosial pula, UMNO khususnya Presidennya, Datuk Seri Ahmad Zahid Hamidi menjadi sasaran serangan.

Majoriti rakyat tidak percaya bagaimana UMNO boleh memohon perkenan Yang di-Pertuan Agong untuk membubarkan Parlimen ketika Monsur Timur Laut sedangkan bencana banjir kini berada di ambang pintu.

Ketika pemimpin UMNO gembira, rakyat berdukacita. Mereka masih teringat apa yang berlaku pada 2021 apabila bencana itu melanda. Dilaporkan, lapan negeri terjejas, 54 maut dan 21 hilang, manakala lebih 71,000 hilang tempat tinggal.

Kita hanya mampu meramalkan bahawa banjir mungkin akan berlaku pertengahan November, tetapi bagaimana kalau ia berlaku lebih awal. Ketika ini beberapa negeri sudah terjejas dengan banjir kilat dan mangsa dipindahkan.

Biarpun penulis antara yang kecewa PRU-15 terpaksa diadakan pada musim tengkujuh, namun dari satu segi penulis berpendapat ia ada hikmahnya. Jangan lupa firman Allah SWT yang bermaksud:

“Boleh jadi kamu membenci sesuatu, padahal ia amat baik bagimu, dan boleh jadi (pula) kamu menyukai sesuatu, padahal ia amat buruk bagimu; Allah mengetahui, sedang kamu tidak mengetahui.” (QS. Al Baqarah: 216).

Imbas kembali sejak merdeka pada 1957 hingga 2018, politik negara tidak habis-habis ‘dicaturkan’ oleh UMNO dan Barisan Nasional (BN). Walaupun pada Mei 2018, rakyat yang menolak rasuah dan salah guna kuasa menamatkan pemerintahan 60 tahun BN.

UMNO dan BN ‘menjaja’ mengatakan mereka tumbang kerana pendakwaan terpilih dan fitnah parti lawan tetapi apa yang berlaku di mahkamah membuktikan sebaliknya.

Namun begitu UMNO kembali ‘berkuasa’ apabila Tan Sri Muhyiddin Yassin menjemput parti itu dan PAS membentuk kerajaan bagi menghalang DAP daripada berkuasa. Ia memandangkan ketika Kerajaan Pakatan Harapan, kerenah DAP dikatakan menjadi punca Dr Mahathir Mohamad meletakkan jawatan.

Apabila sudah berada dalam kerajaan sepatutnya pemimpin UMNO bersyukur, tetapi nafsu politik segelintir pemimpinnya khususnya yang berada di luar kerajaan dan mempunyai agenda politik peribadi, tidak terhenti.

Ketika Muhyiddin dengan dibantu oleh menteri kanan daripada UMNO bertungkus lumus menangani pandemik Covid-19 termasuk menghulurkan bantuan berbilion ringgit bagi memulihkan ekonomi serta kehidupan rakyat serta disusuli pula dengan pembentukan Pelan Pemulihan Negara (PPN) – (yang menjadi punca negara berada dalam pada keadaan hari ini), 15 ahli Parlimen UMNO menarik sokongan terhadap Muhyiddin sebagai Perdana Menteri.

Ringkas cerita, walaupun kehilangan kuasa Perdana Menteri, Muhyiddin bersama ahli-ahli Parlimen Bersatu lain tetapi menyokong Ismail Sabri sebagai Perdana Menteri.

Dan ketika beberapa pemimpin UMNO menyebar dakyah mereka kononnya kerajaan tidak stabil sebab diganggu oleh Bersatu dalam Kabinet. Ismail Sabri tampil menjelaskan, kerajaan stabil dan tiada pertembungan besar antara anggota Kabinet walaupun berbeza parti.

Tetapi pemimpin UMNO menekan dan mendesak, Perdana Menteri untuk memohon pembubaran Parlimen supaya PRU-15 diadakan atas alasan kerajaan tidak stabil, tetapi tersirat mereka mahu menyingkirkan Bersatu daripada kerajaan, walaupun Presiden Bersatu yang menjemput mereka menjadi kerajaan ketika mereka ‘tersungkur di kaki rakyat; dalam PRU-14.

Berdasarkan rentetan ini, ia membuktikan arena politik negara akan terus tidak stabil selagi ada segelintir pemimpin UMNO yang terus menjadi ‘dalang’ mencaturkan perjalanan politik negara demi kepentingan politik peribadi dan kemaruk untuk kembali berkuasa seperti mana pandangan banyak pihak.

Sampai bila negara ini harus melihat hanya satu parti sahaja yang kononnya mampu membawa kestabilan dan kemakmuran sedangkan akibat tindakan segelintir pemimpinnya maruah negara tercemar di mata dunia akibat perbuatan rasuah dan salah guna kuasa.

Di negara-negara lain, parti-parti seumpama itu sudah lama ‘dibenamkan’ walaupun mereka pernah berpuluh-puluh tahun berada dalam tampuk kekuasaan.

Atas sebab itulah, penulis melihat pembubaran Parlimen ini ada rahmatnya. Inilah peluang untuk rakyat menggunakan kuasa keramat mereka untuk ‘membenamkan’ UMNO daripada menjadi watak utama dalam arena politik negara.

Selama ini segelintir pemimpin UMNO begitu yakin rakyat tetap bersama mereka kononnya kerana hanya mereka boleh mewujudkan kestabilan politik dan kemakmuran negara. Tetapi sejarah sudah membuktikan, UMNO yang mencetuskan ketidakstabilan apabila berada di dalam kerajaan, biarpun bertaraf ‘menumpang’.

UMNO lupa rakyat sekarang adalah generasi baru. Rakyat sekarang mahu politik baru. Mereka mahu pemimpin yang bebas dari rasuah dan kes mahkamah. Bukan terlibat dalam skandal kewangan yang menjatuhkan maruah negara dan melakukan rasuah serta salahguna kuasa apabila berkuasa.

Rakyat tidak boleh dibuai lagi dengan ‘mantera’ hanya satu parti sahaja boleh memimpin negara ini. Rakyat mahukan pemimpin profesional daripada pelbagai kaum, politik perkauman sudah lapuk.

Justeru, rakyat tidak perlu terlalu berdukacita dengan pembubaran Parlimen ini, sebaliknya anggap ia sebagai pembuka jalan untuk ‘merehatkan’ UMNO dan BN daripada menjadi ‘pecatur’ arena politik negara. Lagipun UMNO pun tidak habis-habis bercakap soal mahu mengembalikan mandat kepada rakyat dan sekarang mandat itu sudah dikembalikan, jadi terserahlah kepada rakyat membuat keputusan.

Walaupun UMNO yakin mereka boleh menang disebabkan mendakwa parti-parti lawan sedang berkeceramuk tetapi mereka jangan sesekali merendah-rendahkan pemikiran rakyat dalam menentukan kerajaan.

Kepada rakyat pula, inilah peluang mereka untuk membuat keputusan terbaik untuk negara bagi tempoh lima tahun akan datang. Tersilap pilih, mereka akan merana 5 tahun akan datang. Inilah masa untuk memberi pengajaran kepada pemimpin yang beria-ia mahu pilihan raya ketika rakyat berada dalam kesusahan.

Zulkiflee Bakar

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Penumpang LRT terpelanting akibat impak pelanggaran

Pertembungan kuat dua tren Transit Aliran Ringan (LRT) di ibu negara malam tadi menyebabkan ramai penumpang yang duduk dan berdiri, terpelanting dari tempat masing-masing.

Menceritakan detik-detik mencemaskan ketika kejadian itu, Afiq Luqman Mohd Baharudin, 27, berkata tren dinaikinya berhenti selama 15 minit sebelum bergerak semula dan kemudian berlanggar.

Memetik laporan Bernama, beiau berkata, perlanggaran kuat itu mengakibatkan ramai penumpang terpelanting dan terjatuh.

“Sewaktu kejadian, tren menghampiri KLCC dan saya nak ke Ara Damansara.

“Kemalangan berlaku di laluan bawah tanah berhampiran KLCC dan impaknya sangat kuat, mengakibatkan ramai penumpang yang sedang duduk dan berdiri terpelanting,” katanya sambil menambah kejadian itu menyebabkan dia cedera di kepala, kaki kiri dan dada.

Katanya, tidak lama selepas kejadian, pasukan keselamatan tiba dan mengeluarkan kesemua penumpang termasuk dirinya yang kemudian dibawa ke Hospital Kuala Lumpur untuk rawatan lanjut.

Sementara itu, beberapa mangsa berkongsi detik cemas insiden berkenaan menerusi laman media sosial.

Antaranya pengguna Twitter Lim Mahfudz yang berkongsi video dan gambar kemalangan yang dirakamnya sendiri.

“Keseluruhan video ini saya rekod sendiri dan saya baik-baik saja, tidak mengalami sebarang kecederaan. Syukur kepada Tuhan kerana melindungi saya. Bagi saya, kejadian ini adalah satu tragedi dan satu mimpi ngeri yang benar-benar berlaku dalam hidup saya,” kongsi Lim Mahfudz.

Katanya ada penumpang cedera akibat terkena serpihan cermin tingkap tren yang pecah dan ada yang terpelanting selepas tren itu berhenti secara mengejut.


[VIDEO] Al-Qassam serang Israel, tembak 130 roket

Briged Izuddin Al-Qassam (Al-Qassam) – sayap tentera Pergerakan Perjuangan Islam Palestin (Hamas) – mengotakan janji apabila melancarkan serangan roket bertali arus ke arah penempatan rejim Israel dan pendatang haram Yahudi di Tebing Barat dan ibu negara rejim Tel Aviv hari ini.

Pada masa sama pasukan Saraya Al-Quds, sayap tentera Jihad Islam turut melancarkan puluhan roket ke arah Israel.

Serangan kedua-dua kumpulan pejuang berani mati itu dibuat sejurus jurucakap Al-Qassam, Abu Ubaidah memberi amaran pejuang akan melepaskan roket ke ibu negara Israel, Tel Aviv, jika rejim itu terus menyasarkan penempatan awam di Semenanjung Gaza.

Amaran itu tidak dipedulikan rejim Israel yang kemudian menyerang penempatan awam di sekitar Semenanjung Gaza, menyebabkan Al-Qassam bertindak balas.

Serangan roket pejuang Palestin, Briged Al-Qassam mengenai penempatan Yahudi di Holon, malam tadi, memusnahkan beberapa kereta dan mencederakan enam individu. – Gambar AFP

Dalam perkembangan terbaharu, roket yang dilancarkan Al-Qassam jatuh di kawasan penempatan rejim Israel di Ashkelon yang diduduki secara haram sejak 1948.

Ashkelon terletak di wilayah pinggir pantai kira-kira 50 kilometer dari Tel Aviv dan 13 kilometer dari sempadan Semenanjung Gaza.

Serangan roket pejuang Palestin dari Semenanjung Gaza ke wilayah Ashkelon berhampiran Tel Aviv menyebabkan dua individu terkorban. – Gambar Twitter

Israel melaporkan dua individu maut dalam serangan roket Al-Qassam di Ashkelon, dan enam lagi cedera apabila roket mengenai sebuah bas dan beberapa buah kereta di Holon, selatan Tel Aviv.

Pada masa sama, Briged Al-Quds mengesahkan tiga komandernya syahid dalam serangan udara rejim Tel Aviv ke atas sebuah apartment, hari ini.

Sementara itu, Kementerian Kesihatan Gaza melaporkan jumlah kematian akibat serangan rejim Zionis ke atas penempatan penduduk di Semenanjung Gaza meningat kepada 28 orang, manakala 152 lagi cedera.

Tentera rejim Zionis Israel berlindung ketika siren amaran dibunyikan ketika pejuang Palestin melepaskan roket di Ashkelon, hari ini. – Gambar Twitter

Lima kawasan penempatan penduduk di Semenanjung Gaza dibedil serentak tentera udara rejim Zionis Israel, petang tadi waktu Palestin. – Gambar Twitter


Rafizi kata keutamaan PKR menang PRU-15, bukan populariti Anwar

Kepimpinan baharu PKR mesti menumpukan usaha memenangi hati rakyat, dan berhenti menjadi “penggilap epal” kepada presiden parti Datuk Seri Anwar Ibrahim, kata Timbalan Presiden parti Rafizi Ramli.

“Apa yang penting kepada parti dan kepimpinan baharu ialah jangan cuba ‘bodek’ (menggilap epal) Anwar atau cuba mempertahankannya.

“Anwar adalah Anwar Ibrahim dan dia tidak perlu dibela.

“Apa yang perlu dilakukan ialah merayu kepada rakyat dan cuba untuk menang,” kata Rafizi ketika ditemui pemberita di luar Pusat Konvensyen Ideal (IDCC) di Shah Alam pada Sabtu (16 Julai).

Rafizi juga berkata kepimpinan baharu parti mesti mencari formula atau dasar baharu yang boleh menarik minat pengundi.

“Sebagai contoh, jika PKR tidak benar-benar berjaya dalam kalangan belia, maka kita perlu mencari jalan untuk mengatasinya.

“Peranan untuk mendapatkan undi orang muda tidak melibatkan Anwar dan saya rasa tiada isu. Kerana akhirnya, kita mesti menang,” kata Rafizi.

Tanpa menamakan sesiapa, Rafizi berkata antara isu utama yang sedang melanda parti itu ialah kehadiran segelintir individu di sekeliling Anwar yang sentiasa melindunginya.

“Mereka merasakan mereka mesti mempertahankan Anwar sehingga tiada apa yang boleh dilihat menyentuh Anwar. Tidak boleh begitu,” tambah Rafizi.

Sementara itu, Rafizi berkata kepimpinan baharu PKR dijangka dimuktamadkan dalam dua minggu akan datang, sambil menambah sudah tiba masanya untuk parti itu mencari jalan baharu bagi menggabungkan kekuatan semua parti pembangkang.

Bagaimanapun, Rafizi berkata kepimpinan PKR tidak boleh meminggirkan kebimbangan penyokong teras Pakatan Harapan (PH) berhubung kemungkinan kerjasama antara semua parti pembangkang pada Pilihan Raya Umum Ke-15 (PRU-15).

“Ada dua pertimbangan yang tidak boleh ditolak mengikut sentimen akar umbi PKR dan PH.

“Jika sentimen itu diterjemahkan kepada penolakan terbuka terhadap ‘khemah besar’, dan kita masih meneruskannya, bagaimana kita hendak meyakinkan penyokong?

“Kita juga mesti meneliti setiap usaha untuk membawa parti atau kumpulan lain ke dalam kumpulan kita. Tetapi, pada masa yang sama, kita mesti melihat jika terdapat kesan negatif.

“Kita mesti meneliti setiap usaha untuk membawa parti atau kumpulan lain ke dalam kapal, dan kita juga perlu melihat sama ada akan ada kesan negatif,” tambah Rafizi.

Terdapat perdebatan hangat dalam kalangan akar umbi parti mengenai sama ada pembangkang perlu bekerjasama dengan Perikatan Nasional untuk memastikan perjuangan menentang Barisan Nasional pada PRU-15.

Anwar sebelum ini berkata kerjasama antara parti politik yang berbeza semasa pilihan raya umum adalah sesuatu yang tidak boleh diketepikan walaupun akar umbi parti masih menentang idea itu.


Sanusi sangkal tak dapat dihubungi pihak polis, ada tangkap layar perbualan

Datuk Seri Muhammad Sanusi Md Nor menyangkal tidak dapat dihubungi pihak berkuasa dan menyebabkan tangkapan dibuat terhadapnya pada 3 pagi semalam.

Menteri Besar Kedah itu memberi reaksi terhadap sidang media Ketua Polis Negara, Tan Sri Razarudin Husain yang menjelaskan tangkapan dibuat pihaknya selepas beberapa panggilan telefon kepada Sanusi ditolak.

“Saya nak betulkan sidang media oleh IGP (Ketua Polis) dengan penuh penghormatan saya kepada Tan Sri, sidang media dia semalam tak betul.

“Saya ada communication (berhubung) dengan pegawai pegawai Bukit Aman itu pada pukul 10 sampai jam 2 pagi, ada WhatsApp,” katanya semasa sidang media selepas Majlis Perhimpunan Sempena Sambutan Maal Hijrah Peringkat Negeri Kedah pagi tadi.

Sanusi berkata hanya mengetahui berhubung pertuduhan bakal dihadapinya di Mahkamah Selayang selepas 5 petang menerusi laporan berita dan mendakwa menyimpan tangkap layar perbualan dengan pegawai polis yang hendak mengambil keterangannya.

“Depa register (daftar) kes secara online di Mahkamah Sesyen pun jam 5 lebih, selepas waktu pejabat.

“Jadi tengah meeting (mesyuarat) tu, saya terima panggilan masuk saya tanya siapa dia bagi tau dia Bukit Aman. Saya ada semua tangkap layar, saya simpan semua tangkap layar itu.

“Dia perkenalkan diri dia, kata nak ambil keterangan nak sambung lagi keterangan,” kata Sanusi.

Sanusi berkata tidak perlu sehingga menangkapnya pada 3 pagi kerana sudah memberi komitmen untuk hadir ke mahkamah keesokkan harinya.

“Tak perlu tangkap saya, saya nak lari mana? Saya kan Menteri Besar. Dia tetap nak suruh saya hadir,” ujarnya lagi.

Razarudin semasa sidang medianya semalam berkata usaha menghubungi Sanusi bagi memaklumkan keperluan hadir di mahkamah telah dibuat melalui telefon tetapi ia gagal apabila semua panggilan berkenaan ditolak.

“Panggilan juga dibuat kepada setiausaha sulit kanan dan setiausaha politik beliau namun semua panggilan tersebut di-reject (ditolak),” katanya.


Kes Roger Ng tertangguh, hakim tetap 10 Jan tarikh urus kes

Hakim Mahkamah Tinggi Kuala Lumpur hari ini meminta pihak pendakwaan mendapatkan arahan sewajarnya daripada Jabatan Peguam Negara berhubung kes bekas pegawai bank Goldman Sachs, Roger Ng Chong Hwa agar kes tersebut tidak tergantung terlalu lama, lapor Bernama.

Hakim, Datuk Muhammad Jamil Hussin berkata demikian selepas Timbalan Pendakwa Raya, Zaki Asyraf Zubir memaklumkan Ng yang turut dikaitkan dengan skandal 1Malaysia Development Berhad (1MDB) diserahkan sementara ke Amerika Syarikat (AS) sehingga 28 Februari 2024 bagi menyelesaikan semua proses rayuan kes jenayah yang dihadapinya di mahkamah negara itu.

“Kalau kes ini ditangguhkan selepas Februari 2024 ia terlalu lama, mungkin pihak pendakwaan boleh mendapatkan arahan sewajarnya daripada pihak (Jabatan) Peguam Negara (AGC) atau pendakwaan,” kata Muhammad Jamil.

Beliau menetapkan pengurusan kes pada 10 Januari 2023 bagi pihak pendakwaan memaklumkan kepada mahkamah arahan yang sewajarnya berkenaan kes itu supaya ia tidak tergantung terlalu lama tanpa sebarang tindakan.

Terdahulu, Zaki berkata perbicaraan kes jenayah yang dihadapi Ng di mahkamah di AS telah selesai dan proses hukuman yang sepatutnya dijalankan pada 9 Nov ditangguhkan kepada 9 Disember ini.

Peguam Ng, Datuk Tan Hock Chuan berkata kedua-dua kerajaan (Malaysia dan AS) telah mencapai persetujuan untuk anak guamnya diserahkan ke negara itu (AS) sehingga 28 Februari 2024.

“Saya cadangkan pengurusan kes seterusnya ditetapkan pada Januari atau Februari 2023 kerana proses hukuman telah ditetapkan oleh Mahkamah Eastern District of New York pada 9 Disember,” katanya.

8 April lepas, Ng didapati bersalah oleh mahkamah di AS kerana melakukan konspirasi menyeleweng ratusan juta dolar daripada syarikat pelaburan 1MDB bagaimanapun hukuman terhadapnya masih belum diputuskan.

Pada 19 Disember 2018, Ng mengaku tidak bersalah atas empat pertuduhan bersubahat dengan Goldman Sachs berhubung penjualan bon 1MDB bernilai AS$6.5 bilion dengan menggugurkan fakta material dan membuat kenyataan palsu.

Pada 4 September 2021, pertuduhan terhadap Goldman Sachs International Ltd dan dua entitinya di Asia iaitu Goldman Sachs (Asia) LLC dan Goldman Sachs (Singapura) digugurkan selepas Hakim Mahkamah Tinggi Mohamed Zaini Mazlan membenarkan permohonan pendakwaan untuk menarik balik pertuduhan berhubung penjualan bon 1MDB bernilai AS$6.5 bilion.


Majikan Singapura boleh pecat pekerja tak divaksin mulai 15 Januari

Mulai 15 Januari depan, semua pekerja di Singapura yang tidak divaksinasi boleh ditamatkan kontrak dan tindakan itu tidak dianggap sebagai ‘pemecatan yang salah’, kata Kementerian Tenaga Manusia (MOM).

Dalam kenyataan hari ini, MOM berkata pemecatan itu adalah pilihan terakhir setelah dua langkah lain diambil iaitu membenarkan pekerja tidak divaksin bekerja dari rumah, dan memberi cuti tanpa gaji.

“Mulai 15 Januari, pekerja yang perlu berada di tempat kerja, tetapi tidak diberi vaksin, boleh diberi tugas sesuai yang boleh dilakukan dari rumah.

“Mereka juga boleh diberi cuti tanpa gaji berdasarkan syarat yang dipersetujui bersama.

“Sebagai pilihan terakhir, pekerjaan mereka boleh ditamatkan dengan notis mengikut kontrak mereka,” kata MOM sambil menjelaskan pemberhentian kerja tersebut tidak dianggap sebagai pemecatan yang salah kerana ia disebabkan oleh ketidakupayaan pekerja untuk berada di tempat kerja bagi menjalankan tugas mengikut kontrak mereka.

Tindakan itu dibuat susulan pengumuman Kementerian Kesihatan Singapura (MOH) semalam bahawa pekerja yang tidak menerima vaksin tidak akan dibenarkan kembali ke tempat kerja mulai 15 Januari tahun depan.

Peraturan ini tetap dikenakan terhadap mereka walaupun ujian negatif Covid-19 bagi tempoh 24 jam sebelumnya. Mereka yang disahkan tidak layak dari segi perubatan atau telah pulih daripada Covid-19 dalam tempoh 180 hari dikecualikan.

MOM berkata sehingga kini, kira-kira 52,000 pekerja di Singapura belum mengambil sebarang vaksin Covid-19, termasuk lebih 6,700 berumur 60 tahun ke atas, dan berisiko tinggi mendapat penyakit teruk atau kematian akibat jangkitan virus itu.

Kementerian itu juga menyatakan bahawa hanya sebahagian kecil pekerja ini tidak layak secara perubatan untuk divaksinasi, manakala 98 peratus daripada tenaga kerja – tidak termasuk individu yang bekerja sendiri – telah divaksinasi.

Sehingga 19 Disember, 80 peratus firma telah mencapai perlindungan vaksin penuh untuk tenaga kerja mereka.

Ini adalah kemajuan yang besar, kata MOM, kerana ia menandakan penurunan daripada 75,000 pekerja yang tidak diberi vaksin setakat 5 Disember lalu.

“Pekerja yang tidak divaksinasi, terutamanya mereka yang lebih tua, akan memberi tekanan besar pada kapasiti penjagaan kesihatan kami dalam beberapa bulan akan datang, jika mereka dijangkiti Covid-19,” kata MOM. – Agensi


22 kematian di Johor semalam

Angka kematian akibat komplikasi Covid-19 di seluruh negara sejak awal 2020 hingga semalam (13 Mac 2022) meningkat kepada 33,807 kes, menurut laporan Kementerian Kesihatan (KKM) hari ini.

Semalam sahaja sebanyak 87 kes kematian akibat komplikasi Covid-19 dilaporkan, termasuk 25 pesakit meninggal dunia di luar fasiliti kesihatan atau kes ’brought in death’ (BID).

Bagaimanapun, tidak dapat dipastikan sama ada jumlah kematian BID semalam turut melibatkan 309,214 individu yang menjalani kuarantin di rumah kerana sehingga kini tiada maklumat yang diberikan oleh KKM.

Sejak seminggu lalu sebanyak 524 kematian akibat komplikasi Covid-19 dilaporkan di seluruh negara.

Daripada jumlah itu, 141 kes melibatkan pesakit berusia 80 tahun dan ke atas, diikuti 132 kes (70-79 tahun); 100 (60-69 tahun); 76 kes (50-59 tahun); 41 kes (40-49 tahun); 16 kes (30-39 tahun); 10 kes (18-29 tahun); empat kes (5-11 tahun); tiga kes (0-4 tahun); dan satu kes (12-17 tahun).

Statistik laman sesawang CovidNOW kendalian KKM yang dikemas kini tengah malam tadi menunjukkan Johor mencatat 22 kematian semalam, jumlah kedua tertinggi setelah merekodkan 25 kes pada 2 Mac lalu.

Sejak akhir Februari lalu jumlah kematian akibat Covid-19 di Johor terus meningkat dengan sehingga kini negeri itu mencatat jumlah terkumpul sebanyak 4,245 kes, kedua tertinggi selepas Selangor yang merekodkan 10,347 kes.

Sejak awal 2020 hingga semalam, Johor mencatat kumulatif positif sebanyak 348,798 kes dengan 322,320 pesakit telah sembuh, dan 22,233 kes masih aktif.

Daripada jumlah kes aktif itu, seramai 21,077 pesakit menjalani kuarantin di rumah; 129 ditempatkan di PKRC; 986 dimasukkan ke hospital; dan 41 pesakit dirawat di unit rawatan rapi (ICU) dengan 32 daripadanya memerlukan alat bantuan pernafasan.

Bagi negeri-negeri lain, Selangor merekodkan 18 kes kematian semalam, diikuti Perak (10 kes); masing-masing enam kes di Pulau Pinang serta Kuala Lumpur; dan Pahang (lima kes).

Kedah dan Kelantan pula masing-masing mencatat empat kes kematian, masing-masing tiga di Melaka, Negeri Sembilan serta Terengganu; Sarawak (dua); dan satu kes di Sabah.

Tiada kes kematian akibat Covid-19 dilaporkan di Perlis, Labuan dan Putrajaya, semalam.

Pecahan kes berkaitan Covid-19 di setiap negeri sehingga 13 Mac 2022.


Mansor nafi akan ikut jejak Zuraida sertai PBM

Timbalan Menteri Alam Sekitar dan Air Datuk Mansor Othman menafikan beliau akan mengikut jejak Datuk Zuraida Kamaruddin meletak jawatan dan keluar dari Bersatu.

Ahli Dewan Rakyat yang menang kerusi Parlimen Nibong Tebal atas tiket PKR itu menyertai Bersatu pada 2020 hingga sekarang, sebelum dilantik sebagai timbaan menteri.

Ditemui selepas merasmikan pelancaran Kelab Hijau (Alam Sekitar) di Sekolah Kebangsaan Sungai Rambai di Bukit Mertajam hari ini, beliau menafikan khabar angin akan berbuat demikian.

Terdahulu, muncul khabar angin mengatakan beliau akan mengikut jejak langkah Ahli Parlimen Ampang untuk keluar daripada Bersatu dan menyertai Parti Bangsa Malaysia (PBM).

Khamis lalu, Zuraida mengumumkan keputusannya untuk meletak jawatan sebagai Menteri Perusahaan Perladangan dan Komoditi.

“Pendirian saya selaku Ahli Parlimen Ampang menyokong kerajaan yang dipimpin oleh Perdana Menteri, Datuk Seri Ismail Sabri Yaakob (government of the day) adalah selari dengan pendirian PBM,” kata Zuraida.

Mengulas lanjut, Mansor berkata beliau akan terus menggalas tugas dan tanggungjawab yang telah diamanahkan selagi khidmatnya diperlukan kerajaan.


Pesuruhjaya Kehakiman tarik diri dengar kes saman 1MDB

Pesuruhjaya Kehakiman Adlin Abdul Majid menarik diri daripada mendengar kes saman 1Malaysia Development Bhd (1MDB) terhadap 15 individu, termasuk Datuk Seri Najib Razak, kerana pernah menjadi ahli syarikat guaman yang menerima arahan bertindak daripada 1MDB.

Peguam Siva Kumar Kanagasabai dari Tetuan Skrine & Co yang mewakili 1MDB ketika dihubungi media, hari ini mengesahkan Adlin membuat keputusan itu selepas membenarkan permohonan plaintif supaya beliau menarik diri daripada mendengar dan memutuskan prosiding berkenaan.

“Peguam Datuk DP Naban dan Rosli Dahlan adalah rakan kongsi Tetuan Lee Hishammuddin Allen & Gledhill (LHAG) dari Januari 2005 hingga Februari 2020 manakala Adlin juga adalah ahli LHAG.

“Pada masa material, Naban, Rosli dan Adlin menerima arahan untuk bertindak bagi plaintif, walaupun Yang Arif tidak terbabit secara peribadi. Saya, DP Naban dan Rosli serta beberapa peguam lain daripada Skrine akan mengendalikan kes itu bersama,” katanya.

Memetik laporan BH Online, kes itu akan dikendalikan hakim lain.

Sementara itu dii Mahkamah Tinggi lain, Hakim Datuk Ahmad Fairuz Zainol menetapkan 1 Julai ini untuk pengurusan kes saman SRC International Sdn Bhd di bawah pengurusan baharunya terhadap Najib dan enam lain.

Pada 10 Mei lalu, Kementerian Kewangan mengesahkan 1MDB dan SRC memfailkan 22 saman sivil bagi mendapatkan semula aset bernilai lebih RM96.6 bilion, termasuk kira-kira RM300 juta daripada pelbagai pihak tempatan.

SRC, anak syarikat 1MDB, memfailkan writ saman pada 7 Mei lalu menerusi sistem e-filing dengan menamakan Najib serta enam bekas Pengarah SRC iaitu Datuk Suboh Md Yassin, Nik Faisal Ariff Kamil, Datuk Mohammed Azhar Osman Khairuddin, Shahrol Azral Ibrahim Halmi, Tan Sri Ismee Ismail dan Datuk Che Abdullah@Rashidi Che Omar sebagai defendan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC yang kini dimiliki sepenuhnya oleh Menteri Kewangan (Diperbadankan) (MKD), mendakwa semua defendan berkomplot dan melakukan pecah amanah.

Bekas perdana menteri itu juga didakwa menyalahguna kuasa dan mendapat manfaat peribadi daripada dana SRC selain menyeleweng dana berkenaan.

Oleh itu, plaintif menuntut deklarasi supaya semua defendan bertanggungjawab membayar kerugian dana pelaburan akibat penggunaan jumlah pinjaman berkenaan, selain ganti rugi am, teladan, tambahan dan faedah, kos serta relif lain yang difikirkan sesuai oleh mahkamah.


[KEMAS KINI] Covid-19 di empat negeri naik, 64 kematian semalam

Sarawak, Pulau Pinang, Putrajaya dan Labuan hari ini mencatatkan peningkatan jangkitan baharu Covid-19 dalam tempoh 24 jam sehingga 12 tengah hari semalam, sementara 64 kematian turut direkodkan.

Menurut laporan sebelum ini Malaysia merekodkan 7,373 kes baharu dalam tempoh 24 jam itu menjadikan kumulatif sejak awal tahun lalu kepada 2,339,594 ke, manakala kematian pula meningkat kepada 27,328 kes.

Kementerian Kesihatan (KKM) menerusi laman COVIDNOW yang dikemas kini tengah malam tadi memaklumkan Sarawak merekodkan peningkatan jangkitan daripada 1,126 kes yang dicatatkan pada Sabtu kepada 1,132 kes semalam, tertinggi berbanding negeri-negeri lain.

Dalam tempoh sama, Pulau Pinang turut merekodkan peningkatan jangkitan baharu apabila mencatatkan 542 kes berbanding 537 kes Sabtu, diikuti Putrajaya (31 kes baharu, 23 kes Sabtu); dan Labuan (dua kes baharu, satu kes Sabtu).

Sementara itu, Kelantan merekodkan jumlah tertinggi kes kematian apabila merekodkan 14 kes dalam tempoh 24 jam itu semalam diikuti, Selangor dengan 11 kematian; Johor (sembilan); masing-masing tujuh di Perak dan Sabah; Kedah (lima); dan masing-masing tiga kematian di Sarawak dan Terengganu.

Pahang pula merekodkan dua kematian dan masing-masing satu kes di Melaka, Perlis, dan Pulau Pinang. Tiada kes kematian direkodkan di Negeri Sembilan, Kuala Lumpur, Labuan dan Putrajaya.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan daripada jumlah kes baharu itu, sebanyak 7,240 pesakit adalah dalam kategori satu dan dua iaitu tidak bergejala dan bergejala ringan, manakala 133 kes (1.8 peratus) adalah pesakit dalam kategori tiga hingga lima.

“Secara keseluruhannya, terdapat 702 kes Covid-19 sedang dirawat di unit rawatan rapi (ICU) dengan 293 kes memerlukan alat bantuan pernafasan,” katanya.


Perbicaraan kes terowong Guan Eng ditangguh 12 Julai

Perbicaraan kes rasuah pembinaan terowong dasar laut dan projek pembinaan jalan utama di Pulau Pinang melibatkan bekas Ketua Menteri, Lim Guan Eng ditangguhkan ke 12 Julai.

Guan Eng yang berdepan empat pertuduhan sepatutnya bermula pada 8 Jun di Mahkamah Sesyen Pulau Pinang bagaimanapun Timbalan Pendakwa Raya Wan Shaharuddin Wan Ladin berkata penangguhan itu berikutan pelaksanaan sekatan pergerakan penuh fasa pertama di seluruh negara selama dua minggu bermula 1 hingga 14 Jun ini.

“Perbicaraan kes itu berlangsung di hadapan Hakim Azura Alwi dan pada prosiding 12 Julai nanti, pihak pendakwaan akan memanggil lapan saksi untuk memberi keterangan,” katanya lapor Bernama hari ini.

Sebelum ini, Wan Shaharuddin memaklumkan bahawa seramai 125 orang saksi pendakwaan termasuk beberapa Exco kerajaan negeri Pulau Pinang dijangka dipanggil memberi keterangan dalam perbicaraan kes itu.

Mahkamah sebelum ini menetapkan 8 hingga 11 Jun; 12 hingga 16 Julai; 28 dan 29 Julai, 16 hingga 20 Ogos, 6 hingga 10 Sept, 20 hingga 24 Sept dan 13 hingga 17 Dis depan untuk perbicaraan kes.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Datuk Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Lim dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, antara 12.30 tengah malam dan 2 pagi.

Ahli Parlimen Bagan itu juga dituduh atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, KOMTAR, pada 17 Feb 2015 dan 22 Mac 2017.


PAS sokong pendekatan politik matang PN diteruskan Ismail Sabri

PAS menyokong pendekatan kerjasama politik rentas parti yang dipelopori Kerajaan Perikatan Nasional (PN) sejak beberapa bulan lalu yang kini diteruskan di bawah pentadbiran Perdana Menteri Datuk Seri Ismail Sabri Yaakob.

Setiausaha Agung PAS, Datuk Seri Takiyuddin Hassan parti itu berpendapat langkah diambil adalah selaras dengan realitik politik masa kini dalam konteks pentadbiran negara di seluruh dunia di mana tidak wujud dominasi satu-satu parti politik selepas sesuatu pilihan raya umum diadakan.

“PAS amat bersetuju dengan pendekatan kerjasama politik rentas parti yang telah dipelopori oleh Kerajaan Persekutuan sejak beberapa bulan yang lalu dan kini diteruskan di bawah kepemimpinan Perdana Menteri, YAB Dato’ Sri Ismail Sabri bin Yaakob.

“Ini merupakan suatu pendekatan politik matang yang berpaksikan kepada keutamaan kepentingan negara dan kesejahteraan rakyat tanpa mengambil kira sebarang perbezaan,” katanya dalam kenyataan hari ini.

Justeru, katanya PAS menyambut baik sokongan pimpinan parti-parti pembangkang utama di negara ini terhadap usaha pemulihan negara yang dilakukan oleh Kerajaan Persekutuan yang turut memberikan ruang yang luas kepada semua pihak untuk sama-sama menyumbang idea dan buah fikiran dalam usaha memerangi pandemik Covid-19 serta kesan-kesannya termasuk aspek ekonomi dan sosial.

Katanya, parti itu juga yakin dalam masa yang sama kerajaan akan terus berinteraksi dan mewujudkan kerjasama yang lebih konstruktif melibatkan semua pemegang taruh, termasuk pihak pembangkang, ke arah langkah-langkah reformasi merangkumi semua sektor, institusi dan segmen masyarakat.

“Dengan ini diharapkan akan menjadi suatu permulaan yang baik bagi pembentukan landskap baharu politik negara yang mementingkan kesejahteraan, keharmonian dan keadilan kepada semua rakyat yang terdiri dari masyarakat majmuk,” katanya.

Semalam, Presiden PKR Datuk Seri Anwar Ibrahim mengadakan pertemuan dengan Perdana Menteri yang turut disertai Presiden AMANAH, Mohamad Sabu dan Setiausaha Agung DAP Lim Guan Eng di Putrajaya.

Terdahulu, ketiga-tiga pemimpin pembangkang itu dilaporkan menerima pelawaan Ismail Sabri untuk bertemu di PMO langkah bagi mematuhi titah Istana Negara supaya kerajaan baru bekerjasama dengan pembangkang dalam usaha melawan pandemik Covid-19.


Zahid patut malu duduk di UMNO, hati di PKR-DAP : Annuar

Presiden UMNO, Datuk Seri Ahmad Zahid Hamidi patut merasa malu kerana duduk di dalam parti Melayu itu namun hatinya berada di PKR dan DAP.

Demikian kenyataan bekas Setiausaha Agung UMNO, Tan Sri Annuar Musa pada Ceramah Umum DUN Hulu Kelang, malam ini.

“Saya cuma tegur tapi orang tuduh saya broker. Orang kata saya setiausaha agung tapi hati saya ditempat lain. Walaupun tuduhan Zahid itu sangat menyakitkan hati saya, saya mengaku sebagai pejuang UMNO (sebelum ini), saya tidak niat nak bermusuh dengan PAS atau Bersatu sebab kita adalah parti-parti yang berpegang kepada dasar serta ideologi yang sama

“Salahkah di sudut hati saya ada rasa sayang kepada perjuangan PAS dan Bersatu di mana kita diikat oleh tali Allah iaitu Islam?

“Zahid Hamidi patut malu…dia tuduh saya duduk dalam UMNO tapi hati saya dalam PAS dan Bersatu. Dia patut malu, dia duduk dalam UMNO tapi hatinya dengan (Datuk Seri) Anwar Ibrahim dan DAP,” katanya.

Sebelum ini, Zahid menyifatkan Annuar umpama ‘kaduk naik junjung’ apabila menafikan wujud cubaan mengharamkan UMNO pada 2018.

Timbalan Perdana Menteri itu menganggap Annuar ‘tidak tahu’ mengenai usaha mengharamkan UMNO kerana hatinya sudah ‘ke sebelah sana’ pada ketika itu, dipercayai merujuk pada PAS yang kini dianggotai Annuar.

Dalam pada itu, bekas Ahli Parlimen Ketereh itu juga mengimbau ketika bertemu Muhyiddin untuk menyampaikan hasrat Zahid untuk menjadi TPM dan Menteri Dalam Negeri, bekas Perdana Menteri itu berterus terang untuk tidak melantik Pengerusi BN itu.

“Muhyiddin cakap dengan saya terus-terang, maaflah Annuar aku tak ada masalah siapa-siapa pun dalam UMNO untuk jadi TPM tapi aku tak boleh lantik Zahid sebagai TPM.

“Kemudian Zahid tandatangan surat untuk menjatuhkan kerajaan Muhyiddin sedangkan dalam kerajaan itu UMNO sendiri berada di dalamnya.

“Nak jatuhkan Tan Sri Muhyiddin itu tak apalah, orang parti lain. Tapi orang sendiri pegang (jawatan PM) masih juga merancang nak menjatuhkan PM dan menteri-menteri dari parti sendiri Hanya kerana kita tak dapat nak jadi TPM.

“Lalu runding dengan Anwar, dijanjikan untuk menjadi TPM, maka berlakulah apa yang berlaku. (Datuk Seri) Ismail Sabri sebagai PM kena godak kiri dan kanan, akhrinya dipujuk jadi poster boy dengan niat yang sudah dipasang, mahu Mail Sabri bubar Parlimen cepat-cepat. Dijanjikan Mail Sabri akan kekal sebagai PM. Sepatutnya bulan tiga (Mac) kita nak bubar tapi bulan 11 (November) Mail Sabri dah bubarkan Parlimen,” katanya.

Untuk rekod, Zahid dilantik sebagai TPM oleh Perdana Menteri kerajaan hari ini walaupun sedang berdepan dengan 47 kes di mahkamah.


Zahid, BN kemaruk kuasa, tiada perikemanusiaan PRU musim banjir

Semakin ramai pemimpin parti politik, terutama pembangkang, melahirkan rasa tidak senang dengan Presiden UMNO Datuk Seri Ahmad Zahid Hamidi dan Barisan Nasional (BN) yang tidak mempedulikan nasib rakyat, terutama apabila merancang mengadakan Pilihan Raya Umum Ke-15 (PRU-15) walaupun pada musim tengkujuh dan banjir.

Seorang daripadanya, Ahli Dewan Undangan Negeri (ADUN) Ketari, Young Syefura Othman kesal dengan kenyataan Pengerusi BN itu yang menegaskan parti tersebut sanggup meredah banjir jika PRU-15 diadakan tahun ini.

“Ini menunjukkan betapa kemaruknya Zahid dan BN terhadap kuasa sehingga tidak kisah dan peduli mengenai kesusahan rakyat sewaktu bencana banjir.

“Mana perikemanusiaan beliau (Zahid) ketika mengeluarkan kata-kata ini? Bencana banjir bukan benda yang boleh dipandang ringan.

“Rakyat kehilangan harta benda dan orang tersayang akibat bencana banjir. Amat kejam apabila seorang presiden parti dan juga Ahli Parlimen yang sudah berpenggal-penggal menjadi wakil rakyat mengeluarkan kenyataan begini,” katanya.

Lebih mesra dengan panggilan Rara, beliau berkata di Bentong, ada lagi infrastruktur yang masih tidak dibaik pulih akibat bencana banjir yang melanda pada Disember 2021 lalu.

“Bahkan ada penduduk yang masih belum mampu hidup seperti dahulu lagi.

“Zahid perlu malu dengan diri sendiri dan bermuhasabah. Jangan terlalu kemaruk sehingga sanggup memperjudikan keselamatan dan kebajikan rakyat ketika bencana,” katanya lagi.

Sepatutnya Zahid mendesak menteri-menteri BN untuk membuat persiapan rapi bagi menghadapi banjir agar rakyat tidak terkesan dengan lebih teruk seperti tahun lepas.

Sabtu lalu (17 September), Zahid berkata BN sanggup meredah banjir dan hujan lebat, jika PRU-15 diadakan tahun ini, sambil menegaskan isyarat yang diberikan ahli parti supaya pilihan raya diadakan dalam masa terdekat adalah jelas dan nyata.

Beliau berkata, ia adalah berdasarkan laungan ‘Bubar’ oleh lebih 10,000 pemuda BN yang bergema dalam Stadium Titiwangsa.

Katanya, susulan isyarat yang jelas itu pihaknya berharap Perdana Menteri, Datuk Seri Ismail Sabri Yaakob, dapat menetapkan tarikh pembubaran Parlimen dalam masa terdekat ini.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut tetapi kalau Perdana Menteri bubar masa banjir pun, sanggup redah banjir untuk bertanding.

“Isyaratnya adalah jelas dan nyata…’top five’ diberikan mandat untuk berbincang tetapi tarikh belum ditetapkan.

“Jangan bincang sahaja…kena cepat jangan tunggu lama-lama kerana penghasut sedang bekerja keras…PRU15 tidak boleh ditunggu-tunggu lagi,” katanya ketika berucap pada majlis pelancaran Jentera Pemuda BN, di Stadium Titiwangsa.


Jangan berpecah jika tak mahu PH berkuasa: Naib Presiden PAS

Sekiranya tiga parti Melayu yang membentuk kerajaan sedia ada sekarang berpecah ia akan memberi laluan kepada blok pembangkang, Pakatan Harapan (PH) untuk kembali memerintah, kata Naib Presiden PAS Senator Idris Ahmad.

Idris menggesa agar permuafakatan sesama parti politik yang sedia ada dikekalkan dan semua pihak digesa mempertahankan Perikatan Nasional (PN) di samping mengukuhkan Muafakat Nasional (MN).

“Pas mahu jadi penyatu kepada dua pihak kerana kalau berlaku perpecahan, PH akan memerintah semula.

“Oleh sebab itu Pas berharap UMNO-Bersatu dapat bersama kerana kita yakin dan percaya apabila sesebuah pakatan kuat maka keadilan dapat dinikmati oleh orang Melayu-Islam di samping bukan Islam,” katanya dipetik laporan media hari ini.

Gesaan sama juga disuarakan imbalan Presiden Pas, Datuk Seri Tuan Ibrahim Tuan Man berkata, ketiga-tiga parti utama dalam kerajaan hari ini iaitu UMNO, Bersatu dan Pas perlu bersedia untuk melakukan pengorbanan termasuk dalam hal pembahagian kerusi bagi menghadapi pilihan raya umum ke-15 (PRU-15).

Untuk rekod, UMNO sebelum ini sudah membuat ketetapan semasa Perhimpunan Agung 2021 untuk menamatkan kerjasama dengan Bersatu yang kini mengetuai gabungan PN yang terdiri daripada PAS sebagai rakan komponen utamanya.

Bagaimanapun, kerajaan yang dibentuk ketika ini mendapat sokongan daripada PN walaupun pada awalnya Presiden UMNO, Datuk Seri Ahmad Zahid Hamidi cuba membawa parti itu ke dalam jajaran baharu yang diwar-warkan sebelum ini.

Pembentukan jajaran baharu menemui kegagalan selepas Datuk Seri Ismail Sabri Yaakob mengangkat sumpah sebagai Perdana Menteri Baharu menggantikan Tan Sri Muhyiddin Yassin yang meletak jawatan sebelum ini.

Kemelut politik sebelum ini tercetus susulan tindakan beberapa Ahli Parlimen UMNO khususnya daripada kluster mahkamah yang menarik sokongan terhadap Muhyiddin sehingga menjadi punca pertukaran PM.


Pertambahan pengundi faktor kos PRU-15 dijangka meningkat RM1 bilion lebih: SPR

Peningkatan kos mengadakan pilihan raya umum ke-15 (PRU-15) dijangka tidak dapat dielakkan memandangkan jumlah pengundi yang juga bertambah mendadak kali ini, kata Suruhanjaya Pilihan Raya (SPR).

SPR menjangkakan kos mengadakan PRU-15 bakal mencecah RM1 bilion lebih berbanding PRU yang diadakan sebelum ini dan antara faktor peningkatan dua kali ganda itu kerana jumlah pengundi baharu yang didaftarkan secara automatik juga meningkat banyak, menurut laporan BH.

Untuk rekod, PRU-14 hanya menelan belanja RM500 juta manakala perbelanjaan bagi PRU-13 adalah sekitar RM400 juta.

Menurut Pengerusinya, Tan Sri Abdul Ghani Salleh, dianggarkos bagi pelaksanaan PRU-15 adalah kira-kira RM1.01 bilion.

Beliau berkata, perbelanjaan besar itu termasuk bagi menampung peningkatan jumlah pengundi baharu melalui pelaksanaan had umur pengundi 18 tahun dan pendaftaran pemilih secara automatik yang dikuatkuasakan sejak Disember tahun lalu.

Ia sekali gus akan menyebabkan berlakunya pertambahan pusat mengundi, saluran mengundi, petugas pilihan raya dan pembelian peralatan untuk menjayakan PRU-15 yang boleh diadakan bila-bila masa.

“SPR mengambil tindakan yang perlu bagi membuat persiapan sewajarnya sekiranya PRU-15 dilaksanakan pada tahun ini.

“Namun SPR perlu mengambil kira dan memastikan keselamatan semua aspek dan individu sama ada petugas, calon serta pengundi.

“Dalam konteks PRU-15 nanti ada peningkatan jumlah pengundi baharu, maka akan berlaku pertambahan pusat mengundi, saluran mengundi, petugas pilihan raya dan pembelian peralatan,” katanya lagi.

Pembabitan pengundi berusia 18 tahun dan pendaftaran pemilih buat kali pertama kali dilaksanakan ketika Pilihan Raya Negeri (PRN) Johor, pada Mac lalu.

Namun daripada 54.92 peratus keseluruhan keluar mengundi yang direkodkan SPR, peratusan pengundi muda dianggarkan hanya di bawah lima peratus.


UMNO diramal hilang separuh sokongan akar umbi, kata KJ

UMNO diramalkan akan hilang separuh sokongan undi Melayu pada pilihan raya negeri (PRN) akan datang jika tidak menghapuskan persepsi buruk terhadap DAP yang ‘didoktrin’ sekian lama.

Bekas pemimpinnya, Khairy Jamaluddin mendakwa, seruan dibuat Ahli Majlis Kerja Tertinggi (MKT) UMNO Datuk Seri Ahmad Maslan agar ahlinya mengundi DAP  merupakan sesuatu yang sensitif sehingga mencetuskan kemarahan serta penolakan dalam kalangan akar umbi.

“Pandangan dan perasaan orang UMNO bukan terhadap satu kaum…soal Melayu dan Cina tetapi terhadap parti DAP itu sendiri, yang selamanya ‘didoktrin’ dalam UMNO sebagai musuh atas sebab-sebab tertentu.

“Kalau benda ini tidak dibendung, ramai penyokong UMNO akan memberi undi kepada Perikatan Nasional (PN) dalam PRN nanti. Sekurang-kurangnya 50% daripada mereka yang selama ini menyokong UMNO,” katanya dalam episod terbaru podcast Keluar Sekejap.

Ahmad dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurutnya, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Kenyataan itu menerima respons negatif di media sosial malah Ahmad juga dikritik atas ‘keberaniannya’ membuat seruan itu ke atas parti bekas musuh UMNO itu.

Beberapa pemimpin UMNO menyifatkan seruan itu tidak salah kerana kini mereka bersama DAP dalam kerajaan campuran.

Namun ahli MKT UMNO, Isham Jalil memberi amaran sokongan kepada UMNO akan terhakis jika pemimpinnya terus mendesak ahli mengundi calon DAP pada PRN.

Kemudian, Mesyuarat Majlis Kerja Tertinggi (MKT) UMNO dikatakan sudah menerima penjelasan Ahmad berhubung gesaan menyokong DAP pada PRN nanti.

Dalam program sama, Khairy yang juga menteri kesihatan menyifatkan Pakatan Harapan (PH) dinilai lebih berguna kepada Barisan Nasional (BN) berbanding BN kepada PH.

“Maksudnya pengundi PH yang tidak akan sokong calon BN jumlahnya lebih kecil daripada pengundi UMNO yang tidak akan sokong calon daripada PH.

“Sebab PH tak akan buang undi kepada PN, kebanyakan penyokong mereka sudah tentu bukan Melayu dia tidak akan beri undi kepada PAS, Bersatu. Mereka akan campak kepada UMNO atau dia tak akan keluar mengundi,” katanya.

Namun, katanya ada kemungkinan penyokong UMNO memberi undi kepada PN daripada PH.


Ketua Pembangkang: PH Selangor tak iktiraf UMNO sebagai rakan?

PAS Selangor mempersoalkan kenapa Ketua Pembangkang di Dewan Undangan Negeri (DUN) masih diwakili Ahli Dewan Undangan Negeri (ADUN) UMNO Air Tawar, Datuk Rizam Ismail.

Sedangkan UMNO, salah satu komponen Barisan Nasional (BN), telah bersekutu dengan Pakatan Harapan (PH) pada peringkat pusat, sementara PKR, parti dalam PH, mengetuai pentadbiran Selangor.

“Kenapa wakil UMNO masih Ketua Pembangkang di DUN Selangor? UMNO Selangor tak iktiraf kerajaan PH atau PH Selangor tak iktiraf UMNO. Campuran apa ni?, soal Setiausaha Perhubungan PAS Selangor, Roslan Shahir Datuk Mohd Shahir.

Pada masa sama beliau juga menyindir Speaker DUN Selangor, Ng Suee Lim kerana berdolak-dalik berhubung pelantikan Ketua Pembangkang yang sepatutnya diserahkan kepada Perikatan Nasional (PN).

Untuk rekod, BN/UMNO kehilangan Selangor ke tangan pakatan parti-parti pembangkang terdiri daripada PKR, DAP dan PAS dalam Pilihan Raya Umum Ke-12 (PRU-12) pada 2008 menerusi Pakatan Rakyat, sehinggalah gabungan itu berpecah dengan UMNO dan PAS menjadi pembangkang.

Selepas PRU-15 lalu, BN/UMNO bergabung dengan PH membentuk Kerajaan Pusat diketuai Datuk Seri Anwar Ibrahim. BN dan PH juga bersama-sama membentuk kerajaan negeri Perak dan Pahang, manakala PH menjadi penyokong di Johor dan Melaka.

Mengulas lanjut, Roslan berkata cadangan ADUN PN Bukit Antarabangsa Datuk Seri Azmin Ali di sidang DUN semalam, supaya ADUN PN Sijangkang, Datuk Dr Ahmad Yunus Hairi dilantik Ketua Pembangkang, adalah munasabah.

Ini kerana, Rizam sudah tidak lagi efektif dalam menjalankan tugas kerana kerajaan campuran PH-BN telah dibentuk pada peringkat Persekutuan.

“Jelas permohonan Azmin cukup munasabah memandangkan UMNO kini sudah menjalin kerjasama politik dengan PH, ADUN UMNO di Selangor bukan lagi pembangkang sepatutnya, mereka sudah menjadi ADUN kerajaan.

“Malangnya Speaker Dewan yang juga ADUN DAP dari Sekinchan, Ng Suee Lim menolak cadangan berkenaan atas alasan tidak menerima sebarang permohonan bertulis dari Rizam sendiri.

“Berpusing-pusing nampaknya Speaker DAP ini. Benda yang telah rasmi dan diketahui umum, bahawa PH dan BN kini rakan kerjasama politik, sudah cukup menjadi alasan menggantikan Ketua Pembangkang.

“Apa perlu tunggu surat lagi?,” katanya yang memetik kenyataan Suee Lim pada 29 November 2022, 10 hari selepas PRU-15 bahawa status Ketua Pembangkang Selangor akan diteliti selepas kabinet Persekutuan dibentuk.

Roslan berkata Suee Lim tidak mempunyai alasan menggantikan Ketua Pembangkang di DUN Selangor, atau mungkinkah Rizam lebih selesa dan mahu kekal serta enggan menyokong kerajaan negeri PH.

“UMNO Selangor mungkin tidak dapat menerima PKR dan DAP sebagaimana Presiden mereka boleh terima di pusat.

“Kalau hal sekecil ini pun tidak boleh urus dan masih berdolak-dalik, wajarlah kerajaan PH Selangor ditunjuk jalan keluar dalam Pilihan Raya Negeri tidak berapa lama lagi,” katanya.


Anak Elon Musk mohon tukar nama, putuskan hubungan dengan bapa

Anak perempuan transgender Elon Musk memfailkan permohonan untuk menukar namanya mengikut identiti jantina baharunya sambil menjelaskan dia tidak lagi tinggal atau tidak mahu mempunyai apa-apa hubungan dengan bapa kandungnya itu.

“Saya tidak lagi tinggal bersama atau ingin mempunyai hubungan dengan bapa kandung saya dalam apa jua cara, bentuk atau rupa,” kata Xavier Alexander Musk yang memohon menggunakan nama Vivian Jenna Wilson.

Petisyen untuk pertukaran nama dan sijil kelahiran baharu yang mencerminkan identiti jantina baharunya telah difailkan di Mahkamah Tinggi Daerah Los Angeles di Santa Monica, Amerika Syarikat (AS) pada April.

Ia terbongkar baru-baru ini dalam beberapa laporan media dalam talian.

Alexander, yang baru berusia 18 tahun – umur yang dibenarkan di California – telah meminta mahkamah menukar pengiktirafan jantinanya daripada lelaki kepada perempuan dan mendaftarkan nama baharunya, menurut dokumen mahkamah yang tersedia dalam talian melalui PlainSite.org.

Nama baharunya telah disunting dalam dokumen menerusi talian. Ibunya ialah Justine Wilson, yang bercerai dengan Musk pada 2008.

Tiada penjelasan lanjut mengenai keretakan hubungan antara Alexander dan bapanya, ketua Tesla dan SpaceX yang cuba mengambil alih platform media sosial, Twitter dengan nilai AS$44 bilion.

Baik peguam yang mewakili Alexander mahupun pejabat media Tesla tidak memberikan sebarang ulasan.

Pada Mei, kira-kira sebulan selepas dokumen perubahan nama dan jantina difailkan, Musk mengisytiharkan sokongannya kepada Parti Republikan, yang wakil rakyatnya menyokong mengehadkan hak transgender di AS. – Agensi


Indonesia catat rekod 21,095 kes baharu Covid-19, 358 kematian

Dua hari lalu Kementerian Kesihatan Indonesia melaporkan lonjakan kes positif baharu Covid-19 sebanyak 20,574 kes, tertinggi pernah direkodkan sejak kes pertama dikesan pada Mac tahun lalu.

Namun hari ini rekod itu pecah apabila 21,095 kes baharu dilaporkan, sekali gus menggusarkan pelbagai pihak terutama pakar kesihatan berhubung penularan ‘varian of concern’ (VOC) serta pergerakan orang ramai.

Jumlah jangkitan Covid-19 di negara keempat paling ramai penduduk di dunia itu sejak pandemik bermula Mac tahun lalu, kini mencecah 2,093,962 orang.

Kementerian Kesihatan negara itu turut melaporkan 358 lagi kematian akibat virus berkenaan dalam tempoh 24 jam lalu.

Pakar epidemiologi yang membantu membentuk pasukan pengurusan pandemik Kementerian Kesihatan Indonesia selama 20 tahun, Dr Dicky Budiman sebelum ini berkata sementara varian Delta lebih menular berbanding varian Alpha, varian itu menjadi pendorong kepada peningkatan penularan semasa.

“Ketika ini penyebaran varian Delta sangat kecil, sementara varian Alpha disebarkan oleh anggota masyarakat yang tidak mematuhi larangan perjalanan.

“Saya setuju varian Delta dijadikan kambing hitam. Kita sudah lebih daripada satu tahun menangani wabak ini, tetapi pemerintah telah membuktikan bahawa ia tidak dapat mengendalikan Covid-19,” katanya yang juga bertugas di Universiti Griffith Australia.

Sementara varian Alpha mungkin masih dominan, Budiman memberi amaran bahawa hanya beberapa saat sahaja sebelum varian Delta mengambil alih.

Beliau bimbang Indonesia tidak lama lagi akan menghadapi tsunami Covid-19 setara dengan apa yang berlaku di India.

Sementara itu, Presiden Joko Widodo berkata Indonesia menetapkan sasaran untuk memberi dua juta dos vaksin Covid-19 sehari pada Ogos ini dalam usaha mengekang penularan wabak itu susulan peningkatan kes sejak sambutan Aidilfitri Mei lalu.

Beliau berkata lonjakan kes di Indonesia semakin parah dengan kewujudan varian baharu Covid-19 seperti Delta, Alpha dan Beta. – Agensi


Amerika hantar bantuan $100 juta Covid-19 ke India

Kerajaan Amerika Syarikat menyalurkan bantuan bernilai $100 juta kepada India bagi membantu rakan sejawatnya itu dalam membendung wabak Covid-19 yang sedang melanda teruk negara itu.

Dalam satu kenyataan dikeluarkan Rumah Putih, bantuan segera itu disalurkan dalam bentuk barangan bantuan bagi membantu kerajaan India dalam menghadapi gelombang baharu Covid-19 di negara itu dan dijangka tiba pada Khamis ini.

Antara bekalan yang diterbangkan ke India adalah bahan oksigen, peralatan pelindung diri, bekalan pembuatan vaksin dan kit ujian pantas (RTK) Covid-19.

Kerajaan Amerika juga menjanjikan bantuan kesihatan awam dan menghantar pakar mereka untuk “bekerjasama dengan pakar India dalam bidang berikut: makmal, pengawasan dan epidemiologi, bioinformatik, pencegahan dan kawalan jangkitan, pengagihan vaksin, dan risiko komunikasi.”

Gelombang kedua Covid-19 yang menular negara itu menyaksikan sekurang-kurangnya 300,000 orang positif setiap hari selama tujuh hari berturut-turut.

Pada Rabu sahaja, Kementerian Kesihatan India melaporkan 360,960 kes baharu dalam tempoh 24 jam – tertinggi di dunia dalam sehari – menjadikan jumlah mereka yang dijangkiti menghampiri angka 18 juta.

Dalam tempoh semalam juga, 3,293 pesakit meninggal dunia, menjadikan jumlah keseluruhan kes kematian sebanyak 201,187.

Sepuluh negeri di India mencatatkan 74 peratus daripada kes, termasuk dua negeri paling teruk iaitu Maharashtra dan New Delhi yang kini dikenakan perintah berkurung.

Di ibu negara, New Delhi, tempat letak kereta kini sudah ditukar menjadi tempat pembakaran mayat, dan peningkatan jumlah kematian menyebabkan kayu untuk membakar mayat juga semakin berkurangan.

Menurut Pertubuhan Kesihatan Sedunia (WHO), India mencatatkan 38 peratus daripada 5.7 juta kes yang dilaporkan di seluruh dunia minggu lalu.


Pemimpin PKR sahkan pendedahan Nazri berhubung pakatan Anwar-Zahid

Seorang Ahli Majlis Pimpinan Pusat (MPP) PKR mengesahkan secara tidak langsung pendedahan pemimpin senior UMNO, Datuk Seri Nazri Aziz yang mendakwa wujud pakatan antara Presiden, Datuk Seri Ahmad Zahid Hamidi dengan Ketua Pembangkang, Datuk Seri Anwar Ibrahim.

Pengakuan tersebut dibuat Ahli Parlimen Kapar, Datuk Abdullah Sani Abdul Hamid yang berkata keputusan untuk menjayakan jajaran baharu bergantung kepada Zahid dan PKR sentiasa terbuka untuk bekerjasama dengan UMNO.

“Jadi selepas Ahmad Zahid membuat keputusan, maka tidak ada masalah jajaran baharu boleh dibentuk demi negara dan rakyat. Terpulang kepadaZahid untuk membuat keputusan, semua bergantung kepada beliau.

“Kita sentiasa bersedia bila-bila masa saja juga tidak sabar untuk bersama UMNO atau tidak kira siapa sahaja atau mana-mana parti sekali pun termasuk parti bebas,” katanya dalam satu kenyataan.

Pengakuan Abdullah Sani ini secara tidak langsung sudah wujud persefahaman awal antara kedua parti, namun Zahid perlu membuat keputusan dengan segera dan memuktamadkan kerjasama antara UMNO dengan PKR.

Jelasnya, PKR sangat mengharapkan Ahli-Ahli Parlimen UMNO untuk menyokong Anwar sebagai calon Perdana Menteri atas tujuan untuk menyelamatkan negara dan mengelak kerosakan yang lebih teruk.

“Kalau sekiranya ahli-ahli Parlimen UMNO menyokong Datuk Seri Anwar Ibrahim, Alhamdulillah. Kita mengharapkan sedemikian. Apabila Ahmad Zahid menyebut jajaran baharu yang diperkenalkannya, tentulah langkah mengkiblatkan kepada negara ini dibina semua dan menyelamatkan negara.

“Jadi tidak ada masalah kerana dalam konteks menyokong itu bukan bermakna membeli orang dengan jawatan-jawatan dan sebagainya. Sudah memadai ia diberikan keinsafan kepad ahli Parlimen bahawa negara ini sudah berada dalam keadaan kerosakan luar biasa dan tidak boleh lagi diselamatkan kalau diteruskan PN memerintah,” katanya.

Nazri sebelum ini mendedahkan sudah mengumpul surat akuan (SD) untuk menyokong Menteri Luar Datuk Seri Hishammuddin Hussein sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap Yang di-Pertuan Agong (YDPA).

Nazri berkata langkah itu sebagai tindakan balas terhadap Zahid yang memberikan maklumat mengelirukan kepada YDPA berhubung sokongan kepada Anwar sebagai calon Perdana Menteri.

Nazri juga mendakwa ditipu Zahid semasa menarik sokongan terhadap kerajaan pada Oktober tahun lalu apabila ketua perancang tersebut mendapat peruntukan untuk kawasan Parlimennya dan beliau pula tidak diberikan peruntukan kerana tindakan menarik sokongan itu.


Radang jantung: Finland pula hentikan penggunaan Moderna

Finland pula mengikut jejak jirannya Sweden dan Denmark, menghentikan pemberian vaksin Covid-19 Moderna untuk lelaki yang dilahirkan pada tahun 1991, susulan laporan mengenai kesan sampingan kardiovaskular yang jarang berlaku, kata lembaga kesihatan dan kebajikan negara itu, hari ini.

Semalam, pegawai kesihatan Sweden dan Denmark mengumumkan mereka menghentikan penggunaan vaksin Moderna untuk semua individu dewasa dan remaja dan belia.

Agensi kesihatan Sweden pada Rabu memaklumkan suntikan Moderna kepada individu yang lahir pada 1991 selepas data menunjukkan peningkatan kes miokarditis dan perikarditis dalam kalangan belia dan dewasa muda setelah divaksinasi.

Keadaan tersebut melibatkan keradangan jantung atau lapisannya.

“Kajian Nordic membabitkan Finland, Sweden, Norway dan Denmark mendapati lelaki di bawah usia 30 yang menerima Moderna Spikevax mempunyai risiko yang lebih tinggi daripada yang lain untuk mengalami miokarditis,” kata Pengarah Insititu Kesihatan Finland, Profesor Mika Salminen.

Nordic merujuk kepada negara Denmark, Norway, Sweden, Finland dan Iceland.

Menurutnya miokarditis, yang bermaksud keradangan otot jantung, biasanya sembuh sendiri dalam beberapa hari.

Beliau berkata sebagai langkah berjaga-jaga Finland hanya akan memberikan vaksin Pfizer kepada kanak-kanak dan belia lelaki.

Jurucakap Moderna semalam berkata syarikat itu mengambil berat tindakan Sweden dan Denmark yang menghentikan pemberian vaksin jenis itu kepada golongan berkenaan.

“Ini adalah kes ringan dan individu cenderung pulih dalam masa yang singkat setelah menjalani rawatan biasa dan rehat. Risiko miokarditis meningkat dengan ketara bagi mereka yang menghidap Covid-19, dan vaksinasi adalah cara terbaik untuk melindungi daripada ini,” kata jurucakap itu.

Semalam, Ketua Epidemiologi Sweden, Anders Tegnell, berkata agensi kesihatan akan terus memantau keadaan itu dengan teliti dan bertindak cepat untuk memastikan bahawa vaksinasi menentang Covid-19 akan sentiasa selamat digunakan dan pada masa sama memberikan perlindungan yang berkesan terhadap penyakit ini.

Di Denmark, individu di bawah usia 18 tahun tidak akan ditawarkan vaksin Moderna sebagai langkah berjaga-jaga, kata pihak berkuasa kesihatan negara ini pada Rabu. – Agensi


Indonesia anjur Tahlil Nasional untuk pesakit Covid-19 meninggal

Kementerian Agama Republik Indonesia malam ini menganjurkan majlis Tahlil Nasional secara besar-besaran bagi mendoakan kebaikan kepada mereka yang telah meninggal dunia kerana dijangkiti virus Covid-19.

Menteri Hal Ehwal Agama Indonesia, Yaqut Cholil Qoumas berkata majlis itu juga bertujuan berdoa supaya pandemik Covid-19 akan segera segera berakhir.

Tahlil Nasional itu dihadiri oleh kakitangan kementerian dan institusi daripada pendidik, pelajar sekolah berasrama, pemimpin organisasi massa, dan juga masyarakat di seluruh republik Indonesia.

Kementerian itu menyiapkan pautan webinar dengan keupayaan untuk menampung ribuan masyarakat umum agar mereka dapat turut sama menyertai Tahlil Nasional itu. Acara ini juga akan disiarkan secara langsung melalui akaun media sosialnya.

“Pihak kami ingin mengajak semua rakyat Indonesia untuk bersama-sama dalam mengingati Allah dengan berzikir melalui doa pada malam ini. Marilah kita berdoa agar wabak ini segera berakhir dan berdoa untuk para syuhada yang telah meninggal dunia mendahului kita,” katanya.

Sebelum ini, kementerian berkenaan juga mengambil inisiatif dengan mengadakan doa secara maya menggunakan tanda pagar #PrayFromHome.

Yaqut turut memaklumkan bahawa pelaksanaan peraturan dan vaksinasi nasional yang telah dilaksanakan oleh kerajaan Indonesia adalah langkah penting untuk memberikan perlindungan kepada rakyatnya.

Selain itu, beliau turut menegaskan bahawa doa merupakan salah satu senjata rohani yang sangat kuat bagi orang Islam terutamanya untuk menyokong kejayaan bagi sesuatu usaha dalam menangani penyebaran wabak Covid-19.

“#PrayFromHome for Indonesia adalah usaha dalaman yang dilakukan untuk menyempurnakan langkah kerajaan dalam melaksanakan pelbagai tindakan mengekang penularan Covid-19,” katanya. – Agensi

Antara yang mengambil bahagian dalam Tahlil Nasional Indonesia malam ini yang diadakan secara maya.


ADUN PH sokong tuntut bayaran air daripada kerajaan DAP P.Pinang

Seorang wakil rakyat Pakatan Harapan (PH-AMANAH) menyuarakan sokongannya kepada Kerajaan Perikatan Nasional (PN) Kedah yang menuntut bayaran daripada Pulau Pinang bagi mendapatkan air mentah dari Sungai Muda yang mengalir dari negeri itu.

Ahli Dewan Undangan Negeri (ADUN) Alor Mengkudu, Datuk Phahrolrazi Mohd Zawawi berkata tuntutan itu munasabah memandangkan Kedah terpaksa menanggung kos penyelenggaraan sungai.

“Adalah munasabah untuk Pulau Pinang membayar fi kepada Kedah. Kita perlu memelihara hutan (kawasan tadahan hujan) dan sungai perlu dijaga, jadi kita (Kedah) menanggung semua kos ini.

“Tetapi saya sedar tiada peruntukan dari segi undang-undang untuk mengambil tindakan,” katanya ketika membahaskan usul ucapan terima kasih titah ucapan diraja Sultan Kedah, Sultan Sallehuddin Sultan Badlishah pada sidang DUN Kedah di Alor Setar, hari ini (14 Mac 2023).

Beliau turut membangkitkan persoalan mengenai status panel peguam yang dilantik kerajaan negeri tahun lepas untuk menangani tuntutan itu.

Phahrolrazi berkata bayaran air mentah yang dituntut daripada Pulau Pinang adalah wajar kerana rakyat Kedah perlu membayar bil air mereka untuk menikmati bekalan yang diperoleh dari Sungai Muda.

“Orang Kedah kena bayar caj air kepada Syarikat Air Darul Aman (SADA)… tetapi tiba-tiba orang lain ambil air tanpa bayaran, jadi apa jadi dengan panel undang-undang?” soal beliau.

Kerajaan negeri sebelum ini mengemukakan tuntutan bertulis kepada Pulau Pinang lebih RM50 juta dalam caj air mentah tahunan selepas Perbadanan Bekalan Air Pulau Pinang (PBAPP) memperoleh bekalan air dari Sungai Muda, yang mengalir dari Kedah.

Pulau Pinang, bagaimanapun, tidak melayan dakwaan itu, dengan Ketua Menteri Pulau Pinang berkata bahawa penggunaan air oleh Pulau Pinang adalah dari sungai yang berada di sebelah sempadan negeri, selaras dengan undang-undang dan hak antarabangsa.


Kes baharu Covid-19 meningkat lepasi paras 3,000

Kementerian Kesihatan (KKM) melaporkan 3,270 kes positif baharu Covid-19 setakat tengah hari tadi.

Jumlah itu meningkat berbanding 2,842 kes baharu yang direkodkan semalam.

Kes baharu menyumbang kepada sejumlah 2,773,156 kes jangkitan Covid-19 di Malaysia.


Bergolok bergadai demi menang tapi jangan mencuri sudahlah, kata Muhyiddin

Jentera Perikatan Nasional (PN) perlu sedia berkorban apa sahaja termasuk bergolok bergadai bagi memastikan kemenangan pada Pilihan Raya Negeri (PRN) akan datang

Namun Pengerusinya, Tan Sri Muhyiddin Yassin mengingatkan jentera PN agar tidak mencuri atau membangkitkan perbalahan.

“Soal kewangan mana-mana yang ada sajalah. Cari duit, kalau tiada duit bergadai bergoloklah…jangan mencuri saja sudahlah. Cari usaha ataupun berkorban apa yang ada. Nak jual tanah, kereta, gadai rumah (usaha), cari duit.

“Habis (nak buat) macam mana? Atau mungkin usaha yang ada sudah cukup kuat, dengan gelombang yang ada kita tak (perlu) buat apa-apa pun, orang yang nak mengundi tahu nak tuju mana, nak pangkah kita.

“Dia tak tengok nama siapa, dia (terus) pangkah PN. Nampak senang tapi itu sepatutnya cara kita urus jentera kita kerja bersama-sama. Jangan bangkitkan perbalahan, jangan bangkitkan soal tak jadi calon,” katanya lapor BH.

Beliau berkata demikian pada Konvensyen dan Pelancaran Jentera PN Pulau Pinang di Georgetown, hari ini.

Dalam pada itu, beliau mengakui ada sesetengah pihak tidak berpuas hati dalam pembahagian kerusi yang berpotensi boleh dimenangi sehingga menjadi rebutan parti komponen.

“Kalau nak tanya semua puas hati, semua jawab tak puas hati. PAS tak puas hati, Bersatu tak puas hati, Gerakan tak puas hati. Jadi siapa yang puas hati?

“Semua nak tuju kawasan yang boleh menang. Kalau di Pulau Pinang, kita dah tahu, dah dapat baca kawasan mana yang boleh menang. Semua nak pergi situ…yang boleh seorang saja jadi sudah tentu dua tiga orang tak puas hati,” katanya.

Namun, beliau yakin perkara itu dapat ditangani dengan semangat setia kawan dalam kalangan parti komponen yang mampu bertolak ansur antara satu sama lain demi kemenangan parti.

“Tidak kisah siapa nak bertanding, bertandinglah. Mungkin kali ini kita tiada rezeki, esok kita pula (rezeki bertanding). Dia kena sokong kita, tak kira siapa, itu yang penting.

“Pengalaman lepas Pilihan Raya ke-15 (PRU-15), ada keadaan orang kecewa, seminggu dia tak keluar. Tapi akhirnya mereka bekerja kuat balik,” katanya.


Ahli Parlimen Russia syor Moscow culik menteri pertahanan NATO

Seorang Ahli Parlimen kanan Russia mencadangkan Menteri Pertahanan Pertubuhan Perjanjian Atlantik Utara (NATO) yang berada di Ukraine di culik, dan dibawa ke Moscow untuk disoal siasat berhubung ‘arahan’ Barat kepada Kyiv.

Oleg Morozov, yang pertama kali dilantik ke Parlimen Russia pada 1993 dan anggota Parti Bersatu Russia berkata, bantuan bekalan senjata ke Ukraine mendatangkan ancaman terus kepada Russia, dan memerlukan Moscow menilai semula tindakan ketenteraannya.

“Anda tahu, mungkin ia adalah satu plot hebat yang saya buat… bahawa dalam masa terdekat, pada satu peringkat, seorang menteri perang di beberapa negara NATO akan pergi dengan kereta api ke Kyiv untuk bercakap dengan (Presiden Ukraine Volodymyr) Zelenskiy.

“Tetapi dia tidak akan sampai ke sana. Dan akan berada di suatu tempat di Moscow,” kata Morozov memberitahu rancangan bual bicara 60 Minit di TV negeri Rossiya-1.

“Maksud awak kita culik mereka?” Hos TV Olga Skabeyeva, salah seorang wartawan paling pro-Kremlin di televisyen, bertanya sambil tersenyum.

“Ya. Dan kemudian kami akan memutuskan siapa yang memberi perintah untuk apa, siapa yang bertanggungjawab untuk apa sebenarnya,” kata Morozov.

“Ia bukan gambaran mitos… Terdapat peraturan baharu di dunia sekarang. Biarkan semua menteri perang berhimpun di Kyiv berfikir sedikit tentang bagaimana rasanya apabila berada di Moscow.”

Morozov mahupun Skabeyeva tidak dapat dihubungi untuk mendapatkan komen.

Barisan ahli politik Barat telah melawat Kyiv untuk menunjukkan solidariti kepada Ukraine – termasuk Setiausaha Pertahanan Amerika Syarikat (AS) Lloyd Austin, pada April bersama Setiausaha Negara Antony Blinken.

Presiden Russia Vladimir Putin menganggap perang ke atas Ukraine sebagai “operasi ketenteraan khas” untuk melucutkan senjata dan menghentikan apa yang dilihatnya sebagai penganiayaan terhadap penyokong Russia oleh ultra-nasionalis Ukraine.

Beliau juga menuduh AS menggunakan Ukraine untuk mengancam Russia melalui pembesaran keanggotaan NATO.

Ukraine dan penyokong Baratnya berkata Russia melancarkan perang tanpa provokasi terhadap negara berdaulat yang memperjuangkan kewujudannya.

Russia telah berulang kali memberi amaran kepada Barat bahawa bekalan senjata canggih ke Ukraine berisiko meningkatkan perang. Ukraine telah menyeru agar Barat menghantar lebih banyak senjata jarak jauh. – Reuters


Bersatu masih tunggu jawapan KJ, tawar jawatan Majlis Tertinggi

Bekas Ahli Parlimen Rembau, Khairy Jamaluddin Abu Bakar sudah ditawarkan untuk menyertai Bersatu, kata Tan Sri Muhyiddin Yassin.

Presiden Bersatu itu mengesahkan ada membuat tawaran kepada Khairy untuk menyertai Bersatu serta menawarkan jawatan dalam Majlis Pimpinan Tertinggi kepadanya sejak Januari lalu.

“Saya dan dia (Khairy) sudah berbincang hal ini agak lama, sejak dia dipecat. Ketika itu dia ajak saya berjumpa dan berbincang secara terbuka mengenai hala tuju dan ketokohan beliau sebagai ahli politik muda yang berkaliber.

“Sebenarnya, dia tak mohon untuk masuk (BERSATU) tetapi saya tawar dia menyertai. Tawaran masih ada dan saya ada bertanya lagi (perkembangan menyertai BERSATU) ketika dia menghadiri rumah terbuka saya tempoh hari.

“Khairy bagaimanapun belum memberi sebarang keputusan. Saya rasa tak mengapa, kita tak mahu menggesa dia tetapi harapan BERSATU adalah dia menyertai kita dan bantu membina kekuatan parti,” katanya dipetik laporan BH hari ini.

Jelasnya, tawaran itu dibuat selepas mengambil kira kemampuan Khairy memberi sumbangan bagi memperkukuhkan kedudukan Bersatu, selain ketokohannya sebagai pemimpin politik muda.

Terdahulu, Muhyiddin, yang juga Pengerusi Institut Masa Depan Malaysia (MASA) merasmikan Majlis Penganugerahan Geran Penyelidikan Program Pembangunan Dasar MASA (MPDP) 2.0.

Untuk rekod, Khairy sebelum ini dipecat UMNO sebelum berlangsung pemilihan parti kerana hasratnya untuk bertanding melawan Presiden, Datuk Seri Ahmad Zahid Hamidi.


Thailand rekod kes tertinggi dua hari berturut-turut

Kementerian Kesihatan Awam Thailand hari ini melaporkan jangkitan baharu Covid-19 di seluruh negara itu terus meningkat dua hari berturut-turut menjadikan jumlah terkumpul setakat ini sebanyak 863,189 kes.

Dalam tempoh 24 jam lalu sebanyak 23,418 jangkitan baharu dilaporkan berbanding 22,782 yang dicatatkan semalam.

Data kementerian itu juga menunjukkan kes kematian turut meningkat kepada 184 pesakit, berbanding 147 kes semalam, menjadikan keseluruhannya 7,126 pesakit Covid-19 meninggal dunia.

Sejak awal bulan ini, purata jumlah jangkitan harian Covid-19 di Thailand telah mencecah hampir 20,000 kes setiap hari.

Namun, seorang penasihat kanan Kementerian Kesihatan Awam Thailand memaklumkan jumlah jangkitan tersebut mungkin lebih tinggi daripada yang dilaporkan secara rasmi.

“Saya yakin jumlah jangkitan yang anda lihat setiap hari adalah angka tertinggi yang dapat kami berikan berdasarkan kemampuan ujian saringan yang dijalankan,” kata penasihat yang meminta tidak disebutkan namanya.

Sebilangan besar dari jumlah kes harian tersebut adalah hasil daripada keputusan daripada orang yang datang untuk melakukan ujian saringan, ini kerana tiada program ujian saringan massa secara besar-besaran yang dilakukan kepada semua rakyat di negara itu, katanya.

“Sekiranya kita mengambil kira pesakit tanpa gejala yang mungkin tidak tahu bahawa mereka dijangkiti Covid-19, selain kekurangan kapasiti untuk ujian saringan yang sangat terhad, pasti jumlah kes jangkitan harian jauh lebih tinggi,” jelasnya.

Akibat 20,000 kes jangkitan sehari, sistem penjagaan kesihatan Thailand berada pada tahap kritikal di mana hospital dipenuhi pesakit dan kontena sejuk beku terpaksa disewa bagi menempatkan mayat.

“Salah satu cara yang dapat mengatasi krisis ini adalah dengan mempercepatkan proses suntikan vaksin kepada semua rakyat. Bagaimanapun, kita perlu hidup dalam norma baharu kerana wabak Covid-19 mungkin tidak akan hilang sepenuhnya, walaupun sudah diberikan vaksin,” katanya.

Isnin lalu, Pusat Kawalan dan Pencegahan Penyakit (CDC) Amerika Syarikat (AS) meningkatkan peringkat ancaman Covid-19 di Thailand dari ‘risiko tinggi’ menjadi ‘sangat tinggi’. – Agensi


Tunggu data lengkap baru beri vaksin kepada kanak-kanak: Khairy

Pemberian vaksin kepada kanak-kanak di bawah usia 12 tahun hanya akan dibuat setelah kerajaan memperoleh data lengkap yang menyokong langkah itu adalah selamat.

Sehubungan itu, Menteri Kesihatan, Khairy Jamaluddin berkata Kementerian Kesihatan (KKM) belum memuktamadkan sebarang keputusan memberi vaksin kepada golongan berkenaan.

Menurutnya, agensi pengawal selia ubat-ubatan pelbagai negara, termasuk Bahagian Regulatori Farmasi Negara (NPRA), Agensi Perundangan Perubatan dan Penjagaan Kesihatan (MHRA) United Kingdom, Pentadbiran Makanan dan Ubat-ubatan (FDA) Amerika Syarikat (FDA), sedang melakukan kajian.

“KKM masih belum memuktamadkan keputusan untuk memberikan vaksin kepada kanak-kanak bawah usia 12 tahun.

“Ketika ini kajian sedang dijalankan Agensi Pengawalseliaan Farmaseutikal pelbagai negara termasuk di negara ini.

“Sebaik kita memperoleh data lengkap yang menyokong bahawa pemberian vaksin terhadap kanak-kanak adalah selamat, kita akan bawa ia kepada jawatankuasa kerja pakar vaksinasi untuk dipertimbangkan dan keputusan mengenainya dibuat,” katanya pada sidang media hari ini.

Pada masa sama, Khairy berkata, beliau dimaklumkan dalam rundingan bersama firma farmasuetikal Pfizer, syarikat itu berkemungkinan mengeluarkan vaksin yang dikhaskan untuk kanak-kanak.

Katanya, vaksin itu akan mempunyai kadar dos berbeza dengan vaksin yang digunakan ketika ini untuk golongan dewasa.

Selain itu, Khairy berkata, KKM berharap cadangan daripada jawatankuasa pakar mengenai vaksinasi Covid-19 penghujung bulan ini membabitkan pemberian dos penggalak.


661,752 kanak-kanak terima vaksin Covid-19

Kementerian Kesihatan (KKM) memaklumkan seramai 661,752 atau 18.6 peratus kanak-kanak kini telah menerima vaksin Covid-19, dengan 34.7 peratus melibatkan Sarawak.

Menerusi kemas kini laman sesawang CovidNOW pagi tadi, 45,526 daripada kanak-kanak berusia lima hingga di bawah 12 tahun itu telah menerima dos pertama semalam.

Sementara itu, 95,380 individu dewasa menerima dos penggalak semalam, kata KKM.

Ini menjadikan jumlah keseluruhan populasi dewasa yang menerima dos penggalak sebanyak 60.7 peratus atau 14,274,843 individu.

KKM juga memaklumkan sejak 24 Februari tahun lalu sehingga semalam, sebanyak 97.5 peratus atau 22,946,057 populasi dewasa telah lengkap divaksinasi, manakala 23,224,993 atau 98.7 peratus lagi menerima sekurang-kurangnya satu dos.

Sejak 8 September 2021 lalu hingga semalam, seramai 2,799,485 atau 90.0 peratus remaja berusia 12 hingga 17 tahun telah lengkap divaksinasi.

Sementara, 2,889,543 atau 92.9 peratus remaja lagi menerima sekurang-kurangnya satu dos, kata KKM.

Keseluruhannya lebih 66.58 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 78.8 peratus atau 25,745,542 individu telah lengkap divaksinasi, dan 26,776,288 atau 82.0 peratus lagi menerima sekurang-kurangnya satu dos.


Semua orang UMNO tahu Speaker orang Zahid, tak berani tegur

Speaker Dewan Undangan Negeri (DUN) Melaka, Datuk Seri Ab Rauf Yusoh yang dianggap sebagai ‘singa’ turut dilabel sebagai orang kuat ‘Zahid’ di kalangan pemimpin UMNO yang merujuk kepada kem Presiden, Datuk Seri Ahmad Zahid Hamidi.

Ab Rauf yang juga memegang jawatan Pengerusi Badan Perhubungan UMNO Negeri bertindak membubarkan DUN selepas empat orang Ahli Dewan Undangan Negeri (ADUN) menarik sokongan terhadap Ketua Menteri (KM) Datuk Seri Sulaiman Md Ali sehingga kehilangan majoriti.

Beberapa sumber dalaman parti memberitahu Agenda Daily, Ab Rauf digeruni dan ditakuti pemimpin UMNO negeri itu kerana mempunyai hubungan rapat dengan Zahid, malah mempunyai pengaruh yang berkuasa kerana status orang ‘Zahid’ yang dipegangnya.

“Siapa berani dengan Rauf, semua orang UMNO tahu hubungan rapat dia dengan Zahid… Malah, di kalangan orang UMNO di Melaka sudah mengetahui perkara tersebut sejak sekian lama,” kata sumber UMNO itu.

Tindakan pembubaran DUN oleh Ab Rauf memberi implikasi besar kepada krisis politik di Melaka kerana ia mengakibatkan satu pilihan raya negeri (PRN) perlu dijalankan untuk memilih kerajaan baharu.

Tindakan tersebut amat berani kerana walaupun krisis politik negara melanda baru-baru ini di peringkat pusat, mantan Perdana Menteri Tan Sri Muhyiddin Yassin tidak bertindak sehingga ke tahap untuk membubarkan Dewan Rakyat kerana tidak mahu pilihan raya umum (PRU) diadakan.

Muhyiddin yang ditekan oleh kumpulan diketuai Zahid mengambil pendekatan untuk menyerahkan kuasa kepada Datuk Seri Ismail Sabri Yaakob selepas mengambil kira situasi krisis kesihatan yang sedang melanda negara.

Bagaimanapun, tindakan Ab Rauf tersebut seolah-olah tidak memikirkan kesan kepada rakyat di Melaka yang terjejas punca pendapatan serta kehidupan seharian akibat Covid-19.

Reaksi orang ramai khususnya di Melaka amat kecewa dengan satu lagi krisis politik yang berlaku, malah ia dikecam hebat kerana tidak sensitif dengan kesusahan rakyat dihadapi ketika ini.

Beberapa pemerhati politik juga menyifatkan tindakan pembubaran DUN tersebut sebagai tidak wajar pada ketika penularan Covid-19 semakin reda dan jika diteruskan juga PRN, dibimbangi episod sama di Sabah bakal berulang.

Berhubung keputusan Ab Rauf membubarkan DUN, sumber memberitahu mustahil tindakan drastik tersebut tidak dikaji terlebih dahulu oleh pemimpin atasan UMNO tanpa memikirkan kesannya.

“Mustahil Rauf tidak merujuk dahulu kepada Zahid, beliau boleh menghubungi Presiden dahulu untuk bertanyakan pandangan sama ada wajar atau tidak membuat keputusan tersebut.

“Hubungan rapatnya dengan Zahid, tidak bolehkah beliau rujuk kepada Zahid… Ini yang menjadi persoalan, kini UMNO pula dalam dilema kerana sudah takut dengan tindak balas rakyat terhadap keputusan tersebut,” kata sumber lagi.

Untuk rekod, Zahid pada awalnya berkata tidak kisah sekiranya kerajaan UMNO di Melaka tumbang dan memberi laluan kepada PRN dijalankan untuk rakyat memilih kerajaan baharu.

Namun, nadanya bertukar dan seakan-akan memberi isyarat tidak merelakan PRN diadakan pada ketika rakyat masih bergelut dengan pandemik Covid-19.

Terdahulu, bekas KM Datuk Seri Idris Haron berkata, ada ‘dua singa di atas gunung’ yang menyebabkan pentadbiran kerajaan negeri di bawah kepemimpinan Sulaiman menjadi kelam-kabut.

Idris mendakwa, Sulaiman tidak mampu membuat keputusan mengenai perkara penting dalam pentadbiran kerana terpaksa tunduk kepada kata putus Speaker DUN, Ab Rauf.

Melepaskan rasa tidak puas hatinya, Idris berkata tindakan Ab Rauf memegang jawatan Speaker DUN tidak sepatutnya berlaku kerana sesiapa yang mempunyai kepentingan politik tidak seharusnya mentadbir DUN.

Untuk rekod Ab Rauf adalah bekas Setiausaha Kerja UMNO Malaysia dan bukan wakil rakyat mewakili mana-mana kawasan Parlimen atau DUN di Melaka.

“Ini menyebabkan persidangan DUN Melaka tidak dapat dijalankan dengan baik kerana Speaker tidak dapat mentadbir dengan baik,” kata Idris mengkritik Ab Rauf baru-baru ini.

Idris yang juga ADUN Sungai Udang mengetuai kumpulan empat ADUN yang menjadi punca kepada kekalutan politik di Melaka sehingga tumbangnya kerajaan negeri dipimpin UMNO.


Ujian Covid-19 murid sekolah rendah dibenarkan di rumah: Radzi Jidin

Murid sekolah rendah akan dibenarkan melakukan ujian saringan kendiri COVID-19 di rumah bermula minggu ini, menurut Menteri Kanan Pendidikan Datuk Dr Radzi Jidin.

Beliau berkata berdasarkan perbincangan bersama Kementerian Kesihatan (KKM), para murid yang dipilih kemudiannya perlu mengemukakan hasil ujian saringan berkenaan kepada pihak sekolah, menurut laporan Bernama.

“Kit ujian akan disediakan oleh pihak sekolah. Pendekatan baharu ini akan mula dilaksanakan pada minggu ini dan Kementerian Pendidikan (KPM) akan keluarkan kenyataan media untuk menjelaskan perkara itu,” katanya menerusi video yang dimuat naik di akaun Facebooknya hari ini.

Beliau berkata berdasarkan Strategi Pengujian Covid-19 Kebangsaan yang dikeluarkan KKM sebelum ini, 10 peratus murid sekolah rendah dipilih secara rawak setiap minggu untuk menjalani ujian kendiri Covid-19 yang dilaksanakan di sekolah mulai 1 Dis tahun lepas.

Pelaksanaan ujian kendiri itu hanya melibatkan penggunaan kit ujian air liur yang dibekalkan oleh KPM dan dibuat dengan pemantauan guru.

Mengulas lanjut, Radzi berkata pelaksanaan pendekatan baharu ini memerlukan ibu bapa berperanan memastikan ujian saringan Covid-19 dilaksana dengan teratur dan mengikut prosedur operasi standard (SOP) ditetapkan KKM supaya sesi persekolahan dapat berlangsung dengan selamat.

“Jika ia tidak dilaksana mengikut tatacara yang ditetapkan, yang akan terkesan bukan sahaja anak saudara-saudari tetapi kawan-kawan serta guru mereka di sekolah,” katanya dalam video berdurasi lebih dua minit itu.


Selepas pengakuan adik sendiri, Najib cuba lari daripada menjawab

Tiada jawapan diberikan Datuk Seri Najib Razak selepas pengakuan adiknya sendiri berhubung skandal 1Malaysia Development Berhad (1MDB) yang didedahkan dalam buku memoir ‘What’s in a Name’ baru-baru ini.

Bekas Perdana Menteri (PM) itu tidak menjawab segala pendedahan dibuat oleh Datuk Seri Nazir Razak yang ditulis dalam beberapa bab buku tersebut khususnya berhubung isu 1MDB memandangkan kes mahkamahnya yang sedang berjalan ketika ini.

Diasak dalam satu program di Melaka hari ini, Najib sebaliknya mengalihkan isu dengan memberi jawapan selamat apabila menggunakan nasihat ibunya yang melarang perihal keluarga dihebahkan kepada pihak luar secara terbuka.

“Sebenarnya perkara seperti ini kalau melibatkan hal keluarga saya berpegang kepada apa bonda saya kata… Kita mesti kalau ada masalah selesaikan dalam keluarga kita…kita tak boleh barai pada luar tak elok nampaknya,” katanya dalam Program Gegau Melaka bertajuk PRN Melaka: Antara Mitos & Realiti Semasa.

Moderator program berkenaan Datuk Dr Noor Azizan mengajukan soalan berhubung serangan yang dibuat oleh Nazir ke abangnya itu selepas banyak pihak bertanyakan tentang perkara tersebut.

Terdahulu, Nazir dalam memoirnya pada bab bertajuk ‘Najib’s Rise’ memperincikan keraguan beliau terhadap penubuhan 1MDB, serta hubung kait dana itu dengan Najib.

Malah Nazir mengakui beliau antara yang bertemu bekas PM Tun Dr Mahathir Mohamad untuk berbincang dan menceritakan kebimbangannya berhubung dana 1MDB.

Pertemuan itu turut disertai pemilik The Edge Group, Datuk Tong Kooi Ong di London, sekitar 2015.

“Mengapa saya juga perlu melakukan sesuatu? Saya sudah bersara.” Kata-kata itu keluar dari mulut Dr Mahathir, kata Nazir dalam buku berkenaan yang baharu dilancarkan.

Dalam memoir buku berkenaan beliau mendedahkan, pertemuan itu bukan sesuatu yang mudah untuk beliau dan Tong, tetapi ia harus dilakukan demi mencari kebenaran tentang skandal 1MDB.

Mengimbas kembali pertemuan itu, Nazir memulakan sesi itu dengan menyuarakan kebimbangan kepada Dr Mahathir bahawa beliau dan Tong percaya berbillion-bilion dolar telah diseleweng dari 1MDB.

“Tong sebenarnya yang banyak mendedahkan tentang apa yang kami ketahui berkaitan 1MDB. Dr Mahathir kelihatan mudah memahami situasi itu yang mana ia memeranjatkan mereka, selepas mengambil kira perincian dan penerangan Tong.

“Saya syak Dr Mahathir sebenarnya telah pun diberi taklimat mengenai 1MDB dan menggunakan pertemuan itu sebagai perbandingan terhadap apa yang beliau ketahui dan fahami,” katanya lagi.

Nazir berkata, semakin sesi perbincangan itu berlangsung semakin Dr Mahathir menunjukkan reaksi atau erti kata lainnya, kemarahan.

Sebagai rekod, Nazir berkata, hubungan antara keluarganya dengan Dr Mahathir telah berdekad lamanya di mana ayahandanya, Abdul Razak telah menyelamatkan karier politik Dr Mahathir dengan membawa kembali beliau ke dalam UMNO.


Pharmaniaga yakin bekalkan 12 juta dos vaksin Sinovac bulan depan

Pharmaniaga Bhd menjangkakan dapat membekalkan 12 juta dos vaksin Sinovac kepada kerajaan, bulan depan – mencukupi untuk diberikan kepada kira-kira 18 peratus penduduk Malaysia, kata Pengarah Urusan Kumpulannya, Datuk Zulkarnain Md Eusope.

Beliau berkata vaksin itu diluluskan oleh Pertubuhan Kesihatan Sedunia (WHO) dan pengiktirafan itu mendorong keyakinan dalam perjuangan untuk memerangi pandemik Covid-19 di negara ini.

“Kami optimis ke atas unjuran kumpulan pada tahun ini dan berharap prestasi tahun kewangan 2021 yang lebih baik dengan peningkatan berterusan bekalan vaksin Sinovac.

“Pentadbiran Makanan dan Ubat-Ubatan China baru-baru ini memberikan kelulusan segera kepada vaksin Covid-19 Sinovac untuk diberikan kepada kanak-kanak berusia tiga hingga 17 tahun dan penghasilan dua dos untuk setiap botol sebelum menyerahkannya kepada Bahagian Regulatori Farmasi Negara (NPRA) untuk proses variasi,” katanya.

Beliau berkata demikian dalam satu kenyataan yang dikeluarkan bersempena mesyuarat agung tahunan ke-23 dan mesyuarat agung luar biasa kumpulan itu yang dijalankan secara penstriman langsung hari ini.

Memetik laporan Bernama, Zulkarnain berkata Pharmaniaga akan menyerahkan dokumen yang berkaitan kepada NPRA untuk proses variasi kelak.

Katanya, selepas menerima kelulusan daripada agensi berkenaan, syarikat itu boleh meningkatkan kapasitinya daripada dua juta kepada empat juta dos sebulan.

Sebagai sebahagian daripada rancangan kemampanan jangka panjang syarikat, Zulkarnain berkata kumpulan itu berhasrat mempercepatkan pertumbuhan perniagaan pembuatan vaksin halalnya.

“Rancangan kami untuk mewujudkan kemudahan vaksin halal yang pertama di dunia mencatatkan perkembangan yang lancar dengan bekerjasama rapat bersama Lembaga Pembangunan Pelaburan Malaysia dan Halal Development Corp Bhd.

“Projek vaksin halal telah dipilih sebagai inisiatif peneraju untuk dasar ini dan untuk tujuan pembangunan insentif,” katanya.

Kemudahan halal itu disasarkan mula beroperasi pada 2024 di samping mewujudkan aliran pendapatan baharu kepada kumpulan, kata Zulkarnain sambil memaklumkan bahawa inisiatif itu akan memberikan pelbagai faedah limpahan positif termasuk meningkatkan persediaan pandemik negara bagi membina rantaian bekalan vaksin yang mampan.

Selain itu, beliau berkata kumpulan itu menyasarkan untuk memberi peluang meningkatkan kemahiran tenaga kerja tempatan dan menambah akses terhadap vaksin mampu milik di pasaran tempatan dan antarabangsa.

Langkah ini seterusnya akan menempatkan Malaysia sebagai pengeluar vaksin global, kata Zulkarnain.

Boustead Holdings Bhd dan Lembaga Tabung Angkatan Tentera masing-masing memegang 55.93 peratus dan 11.23 peratus kepentingan dalam Pharmaniaga.


PM akan buat pengumuman penting hari ini, kata Zahid

Presiden UMNO Datuk Seri Ahmad Zahid Hamidi hari ini (10 Oktober 2022) mengesahkan Naib Presiden partinya Datuk Seri Ismail Sabri Yaakob telah mempersembahkan cadangan pembubaran Parlimen kepada yang di-Pertuan Agong.

Presiden UMNO itu yang juga Pengerusi Barisan Nasional (BN) turut memberi petunjuk akan ada pengumuman penting dibuat kerajaan hari ini, kemungkinan berkaitan pembubaran Parlimen.

“Saya pasti bahawa Perdana Menteri yang mempunyai kuasa menasihati Agong sudah melaksanakan tugasnya. Saya fikir bila pun pembubaran itu diumumkan, kami dalam BN sentiasa bersiap siaga.

“Bila pun tarikh yang akan diumumkan, jika pun ia dibubarkan pada hari ini, kami sedia untuk menangkan calon Barisan Nasional. Apa pun yang akan diumumkan personaliti yang berada di luar dari kami ini nanti, tidak akan menenggelamkan (berita) dari kami,” katanya pada sidang media di sini, hari ini menurut BH.

Terdahulu, media melaporkan Ismail Sabri menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, tengah hari semalam, kali kedua setelah berbuat demikian pada Khamis lalu (6 Oktober).

Media juga melaporkan Perdana Menteri menghadap Agong semalam untuk memohon perkenan baginda berhubung pembubaran Parlimen.


Sesi persekolahan akan terus dibuka

Menteri Kanan Pendidikan, Datuk Dr Mohd Radzi Md Jidin berkata, kementeriannya komited untuk meneruskan sesi persekolahan kerana yakin prosedur operasi standard (SOP) dapat mengawal penularan Covid-19.

Katanya, daripada data yang diperolehi jelas menunjukkan sekolah adalah tempat selamat dan bukan tempat pencetus kluster Covid-19 seperti yang dikatakan pelbagai pihak.

Data terkini Kementerian Kesihatan (KKM) menunjukkan daripada 99 kluster pendidikan, 52 daripadanya membabitkan sekolah di bawah Kementerian Pendidikan dengan 2,274 kes.

“Ia adalah 4.8 peratus daripada keseluruhan kluster atau 2.07 peratus daripada kes kluster. Daripada kes itu 1.42 peratus atau 1,559 kes melibatkan sekolah berasrama dan hanya 0.53 peratus atau 585 kes melibatkan sekolah bukan asrama, tidak sampai satu peratus pun,” katanya pada sidang media khas di Putrajaya, hari ini.

Sehubungan itu katanya, bagi memperketatkan pematuhan SOP di asrama, pihaknya akan menambah baik langkah tertentu melalui pasukan petugas khas yang ditubuhkan.

Bagaimanapun katanya, arahan penutupan sekolah akan dilaksanakan jika keadaan bertambah buruk dan mendapat arahan daripada Majlis Keselamatan Negara (MKN).

Beliau turut berkongsi peratusan kehadiran ke sekolah sejak 1 Mac hingga 23 April iaitu 90.26 peratus yang disifatkan tinggi.

“Ini bermakna ketika murid telah masuk ke sekolah walaupun kes tinggi, keadaan pembelajaran berlangsung dengan baik dan dalam keadaan yang selamat.

“Apabila kita turun ke bawah dan tanya anak-anak, mereka ‘excited’ ke sekolah. Guru-guru juga boleh lihat tahap penguasaan murid-murid, mereka menggunakan masa yang ada ini untuk membawa murid-murid ke tahap penguasaan minima, ibu-bapa juga mahu anak-anak ke sekolah,” katanya.


Kes rasuah Guan Eng: Saksi beritahu beli jam tangan RM40,000

Saksi utama pendakwaan dalam perbicaraan kes rasuah Setiausaha Agung DAP Lim Guan Eng, Datuk Zarul Ahmad Mohd Zulkifli membeli seutas jam tangan mewah buatan Switzerland bernilai RM40,000, kata G Rajan, 66, hari ini.

Broker jam tangan itu memberitahu Mahkamah Sesyen Kuala Lumpur dia membeli jam tangan berjenama Maurice Lacroix daripada seorang pengedar atas permintaan Zarul yang juga Pengarah Eksekutif Kanan Consortium Zenith Construction Sdn Bhd (Zenith).

Zenith merupadalah akan kontraktor utama projek terowong dasar laut Pulau Pinang.

Saksi pendakwaan kelima itu, bagaimanapun, berkata dia tidak ingat tarikh sebenar pembelian itu tetapi ia berlaku antara 2013 dan 2015.

Rajan berkata demikian ketika pemeriksaan utama oleh Timbalan Pendakwa Raya Wan Shaharuddin Wan Ladin pada perbicaraan kes rasuah bekas Ketua Menteri Pulau Pinang itu atas empat pertuduhan melibatkan pelaksanaan projek pembinaan terowong dasar laut dan jalan-jalan utama bernilai RM6.3 bilion.

Memetik Bernama, ketika menjelaskan secara terperinci tugasnya sebagai broker jam tangan, Rajan berkata dia berjumpa dengan pembekal dan akan membeli jam tangan daripada mereka dan kemudian akan menunjukkan barangan tersebut kepada pelanggannya.

“Saya membeli Maurice Lacroix dengan harga RM20,000 dan kemudian menjual kepada Datuk Zarul Ahmad dengan harga RM40,000,” katanya.

Ditanya kenapa ada perbezaan harga yang begitu ketara, Rajan berkata harga pengedar adalah RM20,000 manakala harga runcit adalah RM40,000.

Sementara itu, ketika diperiksa balas oleh peguam Guan Eng, Gobind Singh Deo, saksi itu berkata dia telah mengambil tiga hingga 10 utas jam tangan untuk ditunjukkan kepada Zarul Ahmad di pejabatnya.

Gobind: Apa yang dia (Zarul Ahmad) melakukan dengan jam tangan tersebut?

Rajan: Kadang-kadang dia beli untuk kakitangannya dan kadang-kadang untuk diri sendiri.

Gobind: Jadi dia mengumpul jam tangan?

Rajan: Ya.

Gobind: Pernah bertemu dengan Lim Guan Eng?

Rajan: Tidak. Tidak pernah.

Gobind: Saya menyatakan bahawa anak guam saya tidak ada kaitan dengan jam tangan itu?

Rajan: Saya tidak tahu apa-apa. Saya tidak pernah ada urusan dengannya.

Prosiding hari ini ditangguhkan lebih awal daripada kebiasaan kerana Gobind dan Lim, masing-masing Ahli Parlimen Puchong dan Bagan, perlu menghadiri persidangan Parlimen.

Mengikut pertuduhan pindaan pertama, Lim, didakwa menggunakan kedudukan sebagai Ketua Menteri Pulau Pinang untuk menerima wang rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702.

Guan Eng dituduh melakukan kesalahan tersebut di Pejabar Ketua Menteri Pulau Pinang, Tingkat 28, Komtar, George Town, antara Januari 2011 dan Ogos 2017.

Dalam pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan yang akan diperoleh oleh syarikat itu sebagai penghargaan mendapatkan projek tersebut.

Kesalahan itu didakwa dilakukan berhampiran The Garden Hotels, Lingkaran Syed Putra, Mid Valley City, Kuala Lumpur, pada Mac 2011.

Lim, yang juga Setiausaha Agung DAP, juga berdepan dengan dua tuduhan menyebabkan dua plot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Kesalahan itu didakwa dilakukan di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung esok.


Ringgit terus turun berbanding dolar

Ringgit meneruskan penurunannya apabila dibuka rendah berbanding dolar Amerika Syarikat (AS) yang mengukuh hari ini, susulan sentimen berhati-hati berikutan jangkaan AS menaikkan kadar faedahnya selain unjuran suku terkini oleh Rizab Persekutuan (Fed) negara itu, kata peniaga.

Pada jam 9 pagi, ringgit susut kepada 4.4220/4245 berbanding dolar AS daripada 4.4170/4185 pada akhir urus niaga semalam, lapor Bernama.

Ketua Ahli Ekonomi Bank Islam Dr Mohd Afzanizam Abdul Rashid berkata indeks dolar AS (DXY) meningkat kepada 105.078 mata yang juga angka tertinggi sejak 2002.

Menurutnya, dolar AS kekal menjadi pilihan ramai sejak Jumaat lepas apabila Indeks Harga Pengguna (IHP) mencecah paras lebih tinggi daripada dijangkakan.

“Unjuran ekonomi ketika mesyuarat Fed pada Mac lepas menyaksikan mereka menyemak semula unjuran Kadar Dana Fed bagi 2022 kepada 1.9 peratus daripada 0.9 peratus.

“Bagi 2023, unjuran kadar utama itu adalah pada 2.8 peratus daripada sebelumnya iaitu 1.6 peratus. Keadaan serupa bagi 2024 dengan unjuran Kadar Dana Fed pada 2.8 peratus daripada 2.1 peratus sebelum ini,” katanya kepada Bernama.

Beliau menjelaskan, berikutan itu kadar yang dilabelkan sebagai neutral — kadar yang sama ada menguncup mahu pun mengembang, terletak dalam lingkungan 2.5-3.0 peratus.

“Selain itu, kami juga percaya bahawa Fed tidak mahu mengurangkan aktiviti ekonomi dan sebaliknya akan memastikan ekonomi kekal stabil berikutan kesukaran menseimbangkan kadar inflasi yang mampan dan pertumbuhan.

“Mungkin juga pada tempoh tertentu tahun ini, Fed mahu menghentikan seketika kempen kenaikan kadar faedah kerana tindak balas dasar monetari (kenaikan kadar faedah) itu melibatkan tempoh sekitar 18 bulan sebelum kesannya terhadap ekonomi itu dapat dilihat,” katanya.

Anggota Jawatankuasa Pasaran Terbuka Fed akan membincangkan keputusannya dalam tempoh dua hari mulai 14 Jun, 2022.

Dalam pada itu ringgit diniagakan kebanyakannya tinggi berbanding kelompok mata wang utama lain.

Ia mengukuh berbanding pound Britain kepada 5.3754/3784 daripada 5.3892/3910 pada Isnin, naik berbanding dolar Singapura kepada 3.1742/1765 daripada 3.1770/1783 serta meningkat berbanding euro kepada 4.6091/6117 daripada 4.6211/6226 sebelum ini.

Ringgit bagaimanapun susut berbanding yen Jepun kepada 3.2963/2984 daripada 3.2830/2844.


Ambil iktibar kejatuhan UMNO-BN di Selangor pada 2008: Noh

Kejatuhan UMNO-Barisan Nasional (BN) di Selangor pada Pilihan Raya Umum Ke-12 (PRU-12) boleh dijadikan iktibar ke arah usaha menumbangkan kerajaan Pakatan Harapan (PH) walaupun sudah memerintah kerajaan negeri selama tiga penggal.

Bekas Pengerusi UMNO Selangor, Tan Sri Noh Omar berkata tidak mustahil Perikatan Nasional (PN) boleh mencipta keajaiban pada Pilihan Raya Negeri (PRN) nanti kerana pengundi di negeri tersebut bijak menilai dalam memilih parti yang dirasakan lebih layak untuk memerintah.

“Ambillah iktibar apa yang berlaku pada Barisan Nasional tuan-tuan, tahun 2004 semasa PRU-11 di Selangor, Barisan Nasional menang kerusi Parlimen seratus-peratus, 22 Parlimen sapu bersih.

“Di Dewan Undangan Negeri (DUN), BN hanya kalah dua (kerusi) sahaja dan 54 (kerusi) kita menang… Tetapi rakyat Selangor jangan main-main tuan-tuan, bila berlaku tsunami, bila rakyat Selangor nak berubah.

“Walaupun menang 2004 dengan luar biasa, datang tsunami dengan rakyat Selangor nak berubah, maka BN kalah pada 2008.

“Daripada (kerusi) Parlimen menang 22, hanya tinggal lima kalau tak silap saya… Daripada 54 kerusi DUN, kita hanya tinggal 20 (kerusi). Akhirnya terlepas lah Selangor daripada BN,” katanya semasa berceramah atas pentas Selangor Baharu PN di Kuala Langat malam tadi.

Noh yang juga bekas Ahli Parlimen Tanjung Karang itu berkata selepas kalah tiga penggal berturut-turut, UMNO-BN sukar untuk memenangi semula di Selangor dan menjadi pemerintah kerajaan negeri.

“Dan hari ini saya nampak, BN takkan dapat baliklah,” ujarnya lagi.

Mengambil iktibar daripada sejarah yang berlaku pada 2008, Noh yakin PN mampu mencipta sejarah pada PRN Selangor nanti.

“Jadi kerana itu tuan-tuan dan puan-puan, saya amat yakin insya-Allah dengan semangat Perikatan Nasional Kita akan mampu untuk memenangi pilihan raya negeri yang akan datang ini,” ujarnya lagi.


Isteri pelakon utama filem Anwar fail nusyuz

Isteri pelakon filem Anwar The Untold Story, Diana Danielle turut memfailkan tuntutan nusyuz terhadap suaminya, Farid Kamil yang melakukan perkara sama sebelum ini.

Peguam syarie Azmi Mohd Rais yang mewakili Diana berkata tuntutan itu difailkan dalam tuntutan balas nusyuz difailkan Farid atau nama sebenarnya Farid Kamil Zahari sebelum ini.

“Kita sudah memfailkan tuntutan pembelaan pada masa sama pihak kita turut memfailkan tuntutan balas dan dalam tuntutan balas pihak kami turut memfailkan nusyuz terhadap Farid hari ini,” kata peguam itu ketika ditemui selepas sebutan kes nusyuz di Mahkamah Rendah Syariah Petaling di Subang Bestari, hari ini lapor Kosmo.

Azmi berkata, antara sebab Diana atau nama sebenarnya Diana Danielle Danny Beeson memfailkan nusyuz terhadap Farid yang membawa watak Datuk Seri Anwar Ibrahim dalam filem tersebut adalah melibatkan tanggungjawab sebagai suami.

Untuk info, seorang suami boleh disabitkan dengan nusyuz sekiranya mengabaikan nafkah zahir, batin, menyuruh isteri melakukan perkara yang bertentangan hukum syarak, memukul isteri dan tidak berlaku adil (bagi yang berpoligami).

Bagaimanapun, penalti atau hukuman yang boleh dikenakan kepada suami yang nusyuz adalah bergantung kepada jenis kesalahan yang dilakukan.

Terdahulu, Hakim Syarie Shukran Yusof menetapkan 23 Ogos ini bagi sebutan semula kes nusyuz yang difailkan Farid terhadap Diana dengan pihak-pihak perlu memfailkan tuntutan balas dan jawapan kepada pembelaan masing-masing.

Bagaimanapun dalam prosiding hari ini, peguam syarie yang mewakili Farid iaitu Fakhrul Azman Abu Hassan memaklumkan kepada mahkamah anak guamnya positif Covid-19.

Sebelum ini, Farid menegaskan tuntutan nusyuz yang difailkan terhadap isterinya Diana Danielle bukan berniat untuk memburukkan lagi situasi tegang yang melanda rumah tangganya.

Farid sebaliknya berkata, tuntutan tersebut dilakukan bagi menegakkan haknya sebagai seorang suami mengikut hukum Islam.


Jangkitan baharu melepasi 2,000 kes semalam, satu kematian BID dilapor

Jangkitan harian Covid-19 di seluruh negara dalam tempoh 24 jam semalam (Jumaat, 10 Jun 2022) naik lagi – kali ketiga berturut-turut – melepasi angka 2,000.

Kementerian Kesihatan (KKM) memaklumkan sebanyak 2,166 jangkitan baharu, termasuk satu kes import, dilaporkan semalam, berbanding 1,887 kes pada Khamis.

Angka terbaharu itu menjadikan jumlah kumulatif positif sejak Januari 2020 meningkat kepada 4,523,018 kes, dengan 4,464,558 pesakit telah sembuh, termasuk 1,488 yang pulih semalam.

Data laman sesawang Github KKM menunjukkan daripada jangkitan baharu semalam, 1,660 kes melibatkan individu yang telah menerima dos penggalak vaksin Covid-19, penerima dua dos (337 kes); individu tidak divaksinasi (151 kes); dan 18 kes (penerima belum lengkap vaksinasi).

Selain itu, jumlah kes aktif turut meningkat kepada 22,751 kes berbanding 22,074 pada Khamis.

Daripada jumlah kes aktif itu, 21,764 pesakit masih menjalani kuarantin di rumah; 27 ditempatkan di PKRC; 946 dirawat di hospital; dan 24 dimasukkan ke unit rawatan rapi, dengan 13 daripadanya memerlukan alat bantuan pernafasan.

Berikut adalah kes baharu setiap negeri semalam dan jumlah kumulatif positif sejak Januari 2020:

Sementara itu, KKM juga memaklumkan tiada pesakit meninggal dunia akibat komplikasi Covid-19 di hospital, kecuali satu kes kematian di luar fasiliti kesihatan atau ‘brought in death’ (BID).

Kematian BID yang dilaporkan berlaku di Negeri Sembilan.

Sejak Mac 2020 hingga semalam, jumlah kematian akibat Covid-19 di Malaysia adalah sebanyak 35,709 kes, termasuk 7,573 kes BID.

Berikut pula adalah jumlah kes kematian mengikut negeri sejak 2020 hingga 10 Jun 2022: